2. ปัจจัยความเสี่ยง

 ภาวะเศรษฐกิจ อุตสาหกรรมธนาคารพาณิชย์
และการเปลี่ยนแปลงของกฎเกณฑ์และกฎหมายที่เกี่ยวกับการดำเนินงาน

-   ภาวะเศรษฐกิจไทยปี 2554 และแนวโน้มปี 2555

เศรษฐกิจไทยในปี 2554 ขยายตัวร้อยละ 0.1 จากปีก่อน ชะลอตัวลงมากจากการขยายตัวร้อยละ
7.8 ในปี 2553 อันเนื่องจากได้รับผลกระทบจากหลายปัจจัยลบทั้งในและต่างประเทศ
ไม่ว่าจะเป็นเหตุธรณีพิบัติภัยในญี่ปุ่นที่กระทบสายการผลิตในภาคอุตสาหกรรม
การชะลอตัวของเศรษฐกิจหลักจากวิกฤตการคลังทั้งในสหรัฐฯ และภูมิภาคยุโรป
รวมถึงเหตุการณ์อุทกภัยในประเทศที่สร้างความเสียหายเป็นวงกว้างต่อทุกภาคส่วนเศรษฐกิจ ทั้งนี้
ความเสี่ยงด้านเศรษฐกิจที่มีความชัดเจนมากขึ้น
จึงส่งผลให้คณะกรรมการนโยบายการเงินของธนาคารแห่งประเทศไทยมีมติปรับลดอัตราดอกเบี้ยนโยบายลงในการประชุมรอบสุดท้ายของปี
หลังจากที่ได้ปรับขึ้นอัตราดอกเบี้ยมาอย่างต่อเนื่องในช่วง 3 ไตรมาสแรก
เพื่อดูแลเสถียรภาพทางเศรษฐกิจ ขณะที่ สถานการณ์วิกฤตหนี้ในภูมิภาคยุโรปที่เรื้อรังและลุกลาม
ได้สร้างความกังวลให้กับนักลงทุนและมีอิทธิพลต่อความเคลื่อนไหวในตลาดเงินและตลาดทุนโลก
ซึ่งรวมถึงทิศทางค่าเงินบาท ให้ปรับตัวผันผวนโดยเฉพาะในช่วงครึ่งหลังของปี

[]

สำหรับแนวโน้มในปี 2555 ประเมินว่าเศรษฐกิจไทยอาจขยายตัวร้อยละ 4.5-6.0
ปรับตัวดีขึ้นจากปีก่อน
โดยมีแรงขับเคลื่อนหลักจากการใช้จ่ายภายในประเทศของทั้งภาครัฐและเอกชน
ซึ่งเป็นไปเพื่อการฟื้นฟู/บูรณะความเสียหายจากเหตุการณ์อุทกภัย
และเพื่อการลงทุนในการป้องกันภัยที่อาจเกิดขึ้น รวมไปถึงการลงทุนในโครงสร้างพื้นฐาน
ขนาดใหญ่ผ่านโครงการต่าง ๆ
ทำให้คาดว่าเศรษฐกิจไทยจะยังสามารถรักษาแรงส่งการขยายตัวไว้ได้
ถึงแม้ว่าภาคการค้าระหว่างประเทศ โดยเฉพาะการส่งออก
อาจได้รับผลกระทบจากแนวโน้มการชะลอตัวของเศรษฐกิจหลักในโลก อย่างไรก็ตาม
การดำเนินนโยบายเพื่อเพิ่มรายได้และกระตุ้นเศรษฐกิจของภาครัฐ อาทิ
นโยบายค่าจ้างขั้นต่ำ/ค่าตอบแทนข้าราชการ และนโยบายด้านพลังงาน
ตลอดจนทิศทางราคาสินค้าโภคภัณฑ์โลกที่มีแนวโน้มปรับตัวในเกณฑ์สูง
อาจสร้างแรงกดดันต่อเงินเฟ้อในประเทศ
และเพิ่มความท้าทายให้กับการดำเนินนโยบายการเงินของธนาคารแห่งประเทศไทยในช่วงปี 2555
โดยเฉพาะหากสถานการณ์วิกฤตหนี้ในภูมิภาคยุโรปพัฒนาไปในทิศทางที่เลวร้ายลงกว่าที่คาด

-   ภาวะอุตสาหกรรมธนาคารพาณิชย์และการแข่งขัน

ในปี 2554 การดำเนินงานของธนาคารพาณิชย์ไทยได้รับผลกระทบจากหลายปัจจัยลบทางเศรษฐกิจ
โดยเฉพาะเหตุการณ์อุทกภัยในช่วงไตรมาสสุดท้ายของปี
ที่ส่งผลให้เกิดการชะลอการทำธุรกรรมจากลูกค้า
อันเนื่องมาจากความไม่สะดวกในการเข้าถึงช่องทางการให้บริการในบางพื้นที่ อย่างไรก็ตาม
ธุรกิจหลักของธนาคารพาณิชย์ไทยสามารถรักษาสถานะผลการดำเนินงานและฐานะการเงินในเกณฑ์ที่ดีไว้ได้สำหรับภาพรวมทั้งปี
จากแรงสนับสนุนการเติบโตในช่วง 3 ไตรมาสแรกเป็นหลัก
โดยเงินให้สินเชื่อของธนาคารพาณิชย์ไทยในปี 2554 ยังคงขยายตัวสูงในอัตราเลข 2
หลักต่อเนื่องจากปีก่อน
ซึ่งเป็นผลมาจากทั้งความต้องการสินเชื่อที่ขยายตัวสอดคล้องกับภาคการค้าระหว่างประเทศและกิจกรรมทางเศรษฐกิจในประเทศ
โดยเฉพาะในช่วง 3 ไตรมาสแรกของปีแม้อัตราดอกเบี้ยจะอยู่ในช่วงทิศทางขาขึ้น
รวมไปถึงปัจจัยด้านอุปทานจากการแข่งขันระหว่างธนาคารพาณิชย์ที่ยังคงเน้นการรักษาเป้าหมายอัตราการเติบโตของสินเชื่อตลอดทั้งปี
ขณะเดียวกัน
การเติบโตของรายได้ค่าธรรมเนียมรับก็มีส่วนผลักดันให้ธนาคารพาณิชย์ไทยประคองความสามารถในการทำกำไรไว้ได้
โดยยังคงบันทึกกำไรสุทธิที่เพิ่มขึ้นต่อเนื่องจากปีก่อน
และสามารถรักษาอัตราส่วนผลตอบแทนต่อสินทรัพย์ที่ก่อให้เกิดรายได้สุทธิ (Net Interest
Margin: NIM) ในระดับที่ดีไว้ได้
ถึงแม้ว่าจะได้รับผลกระทบส่วนหนึ่งจากเหตุการณ์อุทกภัยในช่วงไตรมาสสุดท้ายของปี นอกจากนี้
สัดส่วน หนี้ด้อยคุณภาพต่อสินเชื่อรวมที่ปรับตัวลดลงต่อเนื่อง
ยังสะท้อนว่าคุณภาพสินทรัพย์ของธนาคารพาณิชย์ไทยยังคงอยู่ในระดับที่แข็งแรง
โดยยังไม่ได้รับผลกระทบที่ชัดเจนจากปัญหาอุทกภัย

สำหรับแนวโน้มในปี 2555
คาดว่าธนาคารพาณิชย์ไทยคงจะเผชิญความท้าทายมากขึ้นในการประคองผลการดำเนินงานและความสามารถในการทำกำไร
โดยแม้สินเชื่ออาจยังมีแนวโน้มเติบโตใกล้เคียงอัตราเลข 2 หลัก ตาม
แรงส่งการขยายตัวทางเศรษฐกิจที่ขับเคลื่อนด้วยการใช้จ่ายภายในประเทศ
และทิศทางอัตราดอกเบี้ยที่ไม่ใช่ขาขึ้นเหมือนในช่วง 3 ไตรมาสแรกของปี 2554 อย่างไรก็ตาม
ความจำเป็นในการสะสมสภาพคล่องที่อาจเพิ่มขึ้น
จากการแข่งขันกับช่องทางการออมและการลงทุนอื่นๆ ที่เข้มข้น
รวมทั้งการที่สถาบันคุ้มครองเงินฝากจะปรับลดวงเงินรับฝากคุ้มครองลงเหลือไม่เกิน 1
ล้านบาท/ราย/สถาบันการเงินตั้งแต่วันที่ 11 สิงหาคม 2555
คงจะทำให้สภาวะการแข่งขันด้านผลิตภัณฑ์เงินรับฝากและเงินออมยังคงรุนแรง
เช่นเดียวกับสถานการณ์การแข่งขันด้านผลิตภัณฑ์สินเชื่อ นอกจากนี้
ผลจากการเปลี่ยนแปลงกฎหมายและหลักเกณฑ์ของทางการที่เกี่ยวข้อง
อันรวมถึงนโยบายการเปิดเสรีบริการภาคการเงิน มาตรฐานการบัญชี
และการบังคับใช้ของพระราชกำหนดปรับปรุงการบริหารหนี้เงินกู้
ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน
คงจะมีอิทธิพลต่อการปรับ
กลยุทธ์การดำเนินธุรกิจของธนาคารพาณิชย์ไทยในระยะถัดไปอย่างยากจะหลีกเลี่ยง

 การเปลี่ยนแปลงของกฎเกณฑ์และกฎหมายที่เกี่ยวกับการดำเนินงาน

กฎเกณฑ์และกฎหมายที่สำคัญ ซึ่งมีผลต่อการดำเนินงานของธนาคารในปี 2554
รวมถึงมีอิทธิพลต่อการดำเนินธุรกิจของธนาคารในอนาคต สามารถสรุปได้ ดังนี้

-   หลักเกณฑ์การอนุญาตจัดตั้งและกำกับดูแลสาขาในต่างประเทศของธนาคารพาณิชย์ไทย

ธนาคารแห่งประเทศไทย ออกประกาศที่ สนส.8/2554
เรื่องหลักเกณฑ์การอนุญาตจัดตั้งและการกำกับดูแลสาขาในต่างประเทศของธนาคารพาณิชย์ไทย
ซึ่งลงประกาศในราชกิจจานุเบกษา วันที่ 17 ตุลาคม 2554
และมีผลบังคับใช้ตั้งแต่วันถัดจากวันประกาศดังกล่าวเป็นต้นไป โดยมีสาระสำคัญ คือ
ธนาคารพาณิชย์ไทยที่ประสงค์จะจัดตั้งสาขาในต่างประเทศ (สำนักงานในต่างประเทศ
ซึ่งจัดตั้งขึ้นโดยมีสถานะเป็นสาขา
เพื่อประกอบธุรกิจธนาคารพาณิชย์ในต่างประเทศตามขอบเขตการประกอบธุรกิจที่ทางการของประเทศนั้นกำหนด)
จะต้องได้รับอนุญาตจากธนาคารแห่งประเทศไทย
และต้องแสดงให้เห็นว่าได้มีการวิเคราะห์เปรียบเทียบประโยชน์ ต้นทุน
และความเสี่ยงในการจัดตั้งสาขาในประเทศดังกล่าวแล้ว
โดยต้องขออนุญาตจากทางการต่างประเทศเพื่อจัดตั้งสาขาภายใน 3 ปี
นับแต่วันที่ธนาคารแห่งประเทศไทยให้ความเห็นชอบในหลักการ ทั้งนี้
ธนาคารพาณิชย์ต้องจัดให้มีเจ้าหน้าที่ออกไปตรวจสอบกิจการและสินทรัพย์ของสาขาอย่างน้อย 1 ครั้ง
ทุก 2 ปี รวมทั้งต้องดำเนินการแจ้งและจัดส่งเอกสารที่เกี่ยวข้องตามหลักเกณฑ์และเงื่อนไขที่กำหนด
นอกจากนี้ หากประสงค์จะเลิกสาขา ต้องยื่นขออนุญาตเป็นหนังสือต่อธนาคารแห่งประเทศไทย
และส่งคืนหนังสืออนุญาตให้กระทรวงการคลังหรือธนาคารแห่งประเทศไทย แล้วแต่กรณี

หลักเกณฑ์ดังกล่าว
เป็นการสร้างความชัดเจนเกี่ยวกับแนวทางในการขออนุญาตจัดตั้งสาขาในต่างประเทศของธนาคารพาณิชย์ไทย
ซึ่งนับเป็นการส่งเสริมการขยายขอบเขตการประกอบธุรกิจให้ธนาคารพาณิชย์ที่มีความพร้อม
สามารถให้บริการทางการเงินแก่ลูกค้าได้ครอบคลุมมากขึ้น
อันจะช่วยเพิ่มประสิทธิภาพในการดำเนินธุรกิจและความสามารถในการแข่งขันของธนาคารพาณิชย์ไทย
โดยเฉพาะภายใต้บริบทของการเข้าสู่จังหวะการเปิดเสรีบริการภาคการเงินในอนาคต ทั้งนี้
ในการวางแผนการขยายธุรกิจไปในต่างประเทศนั้น ธนาคารมีการศึกษาและวิเคราะห์
ทุกประเด็นที่เกี่ยวข้องอย่างรัดกุมและรอบด้าน
จึงไม่ได้รับผลกระทบอย่างมีนัยสำคัญจากหลักเกณฑ์ข้างต้น

-   การอนุญาตให้ธนาคารพาณิชย์ประกอบธุรกิจเป็นทรัสตี

ธนาคารแห่งประเทศไทย ออกประกาศที่ สนส.9/2554
เรื่องการอนุญาตให้ธนาคารพาณิชย์ประกอบธุรกิจเป็นทรัสตี ซึ่งลงประกาศในราชกิจจานุเบกษา วันที่
16 พฤศจิกายน 2554 และมีผลบังคับใช้ตั้งแต่วันถัดจากวันประกาศดังกล่าวเป็นต้นไป
โดยมีสาระสำคัญ คือ ธนาคารพาณิชย์ที่ประสงค์จะประกอบธุรกิจเป็นทรัสตี
ต้องได้รับอนุญาตจากคณะกรรมการกำกับหลักทรัพย์และตลาดหลักทรัพย์
รวมทั้งต้องปฏิบัติตามพระราชบัญญัติทรัสต์เพื่อธุรกรรมใน ตลาดทุน พ.ศ. 2550
และหลักเกณฑ์ที่ธนาคารแห่งประเทศไทยกำหนด ทั้งนี้
ธนาคารพาณิชย์สามารถขอเป็นทรัสตีได้ทุกประเภท
(ยกเว้นธนาคารพาณิชย์เพื่อรายย่อยซึ่งไม่อนุญาตให้เป็นทรัสตีที่ทำหน้าที่เป็นผู้บริหารและจัดการลงทุน)
หากมีคุณสมบัติและปฏิบัติตามเงื่อนไขที่กำหนด อันรวมถึงการที่ธนาคารพาณิชย์ต้องกำหนดนโยบาย
กลยุทธ์ กรอบวิธีปฏิบัติ
และจัดทำแผนงานรองรับการประกอบธุรกิจที่เป็นลายลักษณ์อักษรและได้รับความเห็นชอบจากคณะกรรมการธนาคารพาณิชย์
นอกจากนี้ ธนาคารพาณิชย์ที่ประกอบธุรกิจเป็นทรัสตี
ไม่ต้องนำทรัพย์สินในกองทรัสต์ที่ตนทำหน้าที่เป็นทรัสตีมานับรวมกับทรัพย์สินของธนาคารพาณิชย์
เพื่อปฏิบัติตามหลักเกณฑ์การกำกับดูแลของธนาคารแห่งประเทศไทย
ขณะที่ธนาคารแห่งประเทศไทยมีอำนาจพักหรือสั่งเพิกถอนการอนุญาตให้ประกอบธุรกิจทรัสตีในกรณีที่ธนาคารพาณิชย์ฝ่าฝืนหรือไม่ปฏิบัติตามหลักเกณฑ์หรือข้อกำหนด
หรือเห็นว่ากระทบกับ ความปลอดภัยหรือความผาสุกของประชาชน

ประกาศดังกล่าว เป็นการเปิดโอกาสให้ธนาคารพาณิชย์ขยายขอบเขตของการให้บริการทางการเงิน
ให้ครอบคลุมมากขึ้น ตามแนวทางของแผนพัฒนาระบบสถาบันการเงินระยะที่ 2
ซึ่งต้องการให้ธนาคารพาณิชย์ที่มีความเข้มแข็ง
สามารถขยายธุรกิจทางการเงินเพื่อตอบสนองความต้องการของลูกค้าได้ครบทุกด้าน อาทิ
ธุรกิจจัดการกองทุนรวม การจัดการเงินร่วมลงทุน การจัดการกองทุนส่วนบุคคล สำหรับธุรกิจทรัสตี
เป็นธุรกิจใหม่ในประเทศไทย ทั้งนี้ จากการศึกษาเบื้องต้น
เครือธนาคารกสิกรไทยมีขีดความสามารถและพร้อมที่จะดำเนินการ
ซึ่งได้เริ่มมีการศึกษาเพื่อหารูปแบบการให้บริการสำหรับกลุ่มลูกค้าต่างๆ อย่างไรก็ตาม
ยังคงต้องรอความชัดเจนของกฎเกณฑ์ต่างๆ ที่เกี่ยวข้อง อาทิ ประเด็นภาษี
ก่อนที่ธนาคารจะมีการนำเสนอบริการนี้ในระยะต่อไป

-   แผนพัฒนาระบบสถาบันการเงินระยะที่ 2

ตามที่ธนาคารแห่งประเทศไทยได้กำหนดแผนพัฒนาระบบสถาบันการเงินระยะที่ 2 (ปี 2553-2557)
ซึ่งประกอบด้วยแนวนโยบายสำคัญ 3 ส่วนหลัก ได้แก่ การลดต้นทุนของระบบ
การส่งเสริมการแข่งขันและการเข้าถึงบริการทางการเงิน
รวมถึงการส่งเสริมโครงสร้างพื้นฐานทางการเงิน
โดยได้ครอบคลุมถึงเป้าหมายในการเปิดตลาดและให้โอกาสสถาบันการเงินต่างชาติในการดำเนินธุรกิจในประเทศไทยมากยิ่งขึ้น
ทั้งในส่วนของการให้ใบอนุญาตในการประกอบธุรกิจในบางสาขา
การอนุญาตให้เพิ่มช่องทางสาขาและเครื่องเอทีเอ็ม
รวมถึงการพิจารณาให้ใบอนุญาตการประกอบธุรกิจของธนาคารพาณิชย์รายใหม่ในช่วงปี 2557
นอกจากนี้ ทางการยังมีแนวคิดที่จะสนับสนุนให้ธนาคารพาณิชย์ขนาดใหญ่ของกลุ่มอาเซียน+3 (รวมจีน
ญี่ปุ่น และเกาหลีใต้) เข้ามาดำเนินธุรกิจในประเทศไทย
ตลอดจนเลื่อนกำหนดเวลาการเปิดเสรีบริการภาคการเงินให้เร็วขึ้น

เครือธนาคารกสิกรไทยได้มีการวิเคราะห์และเตรียมความพร้อมในการรับมือกับแนวทางการเปิดตลาดและการเปิดเสรีบริการภาคการเงินดังกล่าว
ซึ่งจากความได้เปรียบในด้านความเข้าใจความต้องการของลูกค้าภายใต้ยุทธศาสตร์การยึดลูกค้าเป็นศูนย์กลางที่ได้พัฒนามาอย่างต่อเนื่อง
ควบคู่ไปกับการพัฒนาผลิตภัณฑ์และบริการทางการเงิน รวมถึงช่องทางการให้บริการแก่ลูกค้าทุกกลุ่ม
ที่สอดคล้องกับสภาวะทางเศรษฐกิจ รูปแบบการประกอบธุรกิจในประเทศไทย
และวิถีการดำเนินชีวิตของลูกค้าบุคคล เครือธนาคารกสิกรไทยจึงมั่นใจว่า
การดำเนินการตามยุทธศาสตร์ที่ได้มีการพัฒนาและสร้างรากฐานมาอย่างต่อเนื่องตลอดระยะเวลาที่ผ่านมา
จะช่วยให้เครือธนาคาร กสิกรไทยสามารถรักษาความสามารถในการแข่งขัน
ทั้งกับผู้เล่นในปัจจุบันและผู้เล่นรายใหม่ที่อาจจะเพิ่มขึ้นในอนาคต

-   ประชาคมเศรษฐกิจอาเซียน (ASEAN Economic Community : AEC)

จากเป้าหมายการเป็นประชาคมเศรษฐกิจอาเซียน (ASEAN Economic Community : AEC)
ภายในปี 2558 เพื่อสร้างให้อาเซียนเป็นตลาดและฐานการผลิตเดียวกัน
ที่ผ่านมาความคืบหน้าของการเปิดเสรีส่วนใหญ่เกิดขึ้นในมิติของสินค้า
ขณะที่การเปิดเสรีบริการทยอยเกิดขึ้นตามมา สำหรับบริการภาคการเงินนั้น
สาขาที่ประเทศไทยผูกพันที่จะเปิดเสรีและมีความก้าวหน้ามากที่สุด คือ สาขาหลักทรัพย์
ที่อนุญาตให้ต่างชาติสามารถถือหุ้นในบริษัทหลักทรัพย์ ได้ถึงร้อยละ 100 ในบางธุรกิจ
ในกิจการที่มีอยู่แล้ว ส่วนอีก 2 สาขา คือ ธนาคารพาณิชย์ และประกันภัย ยังไม่ได้มี
ข้อผูกพันด้านการเพิ่มสัดส่วนการถือหุ้นของต่างชาติเกินกว่าร้อยละ 49 ที่ชัดเจน

อย่างไรก็ตาม เมื่อพิจารณาถึงการดำเนินธุรกิจเต็มรูปแบบของธนาคารพาณิชย์
ที่อาจได้รับผลกระทบจากความก้าวหน้าของการเปิดเสรีบริการภาคการเงินในสาขาหลักทรัพย์
รวมถึงแนวทางการเปิดเสรีบริการภาคการเงินที่ทางการมีแนวคิดจะเลื่อนกำหนดเวลาให้เร็วขึ้น
ธุรกิจธนาคารพาณิชย์จึงควรต้องเร่งเตรียมความพร้อมรับมือกับการเปลี่ยนแปลงของสภาวะแวดล้อมดังกล่าว
ทั้งในส่วนที่เป็นการดำเนินธุรกิจของธนาคารพาณิชย์
รวมไปถึงการดำเนินธุรกิจของลูกค้าทุกกลุ่มของธนาคารพาณิชย์ด้วย

ด้วยตระหนักถึงความสำคัญของการจัดตั้งประชาคมเศรษฐกิจอาเซียน
ซึ่งจะนำมาสู่โอกาสและการแข่งขันที่รุนแรงยิ่งขึ้น
เครือธนาคารกสิกรไทยจึงได้ติดตามความคืบหน้าของการเจรจาเปิดเสรีทางการเงินอย่างใกล้ชิด
รวมทั้งได้มีการศึกษาโอกาสทางธุรกิจและความท้าทายที่อาจส่งผลต่อการดำเนินธุรกิจของเครือธนาคารกสิกรไทย
และของลูกค้าอย่างต่อเนื่อง โดยในปี 2554
เครือธนาคารกสิกรไทยได้มีการขยายขอบเขตความร่วมมือกับธนาคารพันธมิตร
ชั้นนำในแต่ละประเทศในอาเซียน ตลอดจนยังคงมุ่งเน้นการให้ความรู้ความเข้าใจ
และให้การสนับสนุนผลิตภัณฑ์และบริการทางการเงินที่ครบวงจรให้แก่ลูกค้าทุกกลุ่ม
เพื่อให้มั่นใจว่าลูกค้าของเครือธนาคารกสิกรไทยจะยังคงได้รับการดูแลอย่างดีเมื่อต้องการขยายการลงทุนไปยังประเทศในอาเซียน
รวมไปถึงสนับสนุนให้ยังคงรักษาความสามารถในการแข่งขันได้ในสภาวะการแข่งขันที่รุนแรงยิ่งขึ้นในอนาคต

-   หลักเกณฑ์ Basel III

หลังจากที่ Basel Committee on Banking Supervision (BCBS)
ได้ประกาศร่างหลักเกณฑ์ใหม่ซึ่งมีชื่อเรียกว่า Basel III
อันจะนำมาสู่การเปลี่ยนแปลงด้านการบริหารจัดการเงินกองทุนและการบริหารความเสี่ยงด้านสภาพคล่อง
โดยจะเริ่มมีผลบังคับใช้ในระดับสากลตั้งแต่วันที่ 1 มกราคม 2556 เป็นต้นไป
และธนาคารแห่งประเทศไทยคงมีแนวโน้มบังคับใช้หลักเกณฑ์ดังกล่าวสอดคล้องกับแนวทางของ BCBS
กลุ่มธุรกิจทางการเงินได้ทำการศึกษาเตรียมความพร้อมและประเมินผลกระทบจากการปฏิบัติตามหลักเกณฑ์ดังกล่าว
รวมทั้งติดตามความคืบหน้าของหลักเกณฑ์ Basel III
ทั้งภายในประเทศและระดับสากลอย่างต่อเนื่อง
ควบคู่กับการหารือกับธนาคารแห่งประเทศไทยอย่างสม่ำเสมอ
เพื่อให้มั่นใจว่าการปฏิบัติตามหลักเกณฑ์ดังกล่าวจะไม่ส่งผลกระทบต่อระดับเงินกองทุนของกลุ่มธุรกิจทางการเงิน

-   การบังคับใช้มาตรฐานการรายงานทางการเงินระหว่างประเทศ (IASs และ IFRSs)

เครือธนาคารกสิกรไทยได้ปฏิบัติตามมาตรฐานการรายงานทางการเงินระหว่างประเทศ (IASs :
International Accounting Standards และ IFRSs : International Financial
Reporting Standards) ภายในกรอบเวลาการบังคับใช้ของสภาวิชาชีพบัญชี
และยังได้ปฏิบัติตามมาตรฐานการรายงานทางการเงินระหว่างประเทศบางฉบับก่อนกำหนดการบังคับใช้
ตลอดจนยังคงดำเนินการอย่างต่อเนื่องในการเตรียมความพร้อมสำหรับการปฏิบัติตามมาตรฐานการรายงานทางการเงินระหว่างประเทศที่จะเริ่มนำมาปฏิบัติในประเทศไทยในปี
2556-2558 ด้วยการประเมินผลกระทบเพื่อบริหารจัดการ ปรับปรุงนโยบาย กระบวนการทำงาน
และระบบงานที่เกี่ยวข้อง โดยคำนึงถึงประโยชน์สูงสุดต่อเครือธนาคารกสิกรไทย

-   การปรับลดอัตราภาษีเงินได้นิติบุคคล

พระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่
530) พ.ศ. 2554 ซึ่งมีผลใช้บังคับตั้งแต่วันถัดจากวันประกาศในราชกิจจานุเบกษาลงวันที่ 21
ธันวาคม 2554 ให้ลดอัตราภาษีเงินได้นิติบุคคลจากร้อยละ 30 มาเป็นร้อยละ 23 ของกำไรสุทธิ
ในปี 2555 และร้อยละ 20 ในปี 2556 และ 2557
เพื่อเพิ่มขีดความสามารถในการแข่งขันและกระตุ้นเศรษฐกิจของประเทศ

การลดอัตราภาษีเงินได้นิติบุคคลดังกล่าว เครือธนาคารกสิกรไทยได้รับประโยชน์ตั้งแต่ปี 2555
เป็นต้นไป อย่างไรก็ตาม ด้วยเครือธนาคารกสิกรไทยใช้นโยบายบัญชีภาษีเงินได้รอการตัดบัญชี
จึงส่งผลกระทบต่องบการเงินในไตรมาสที่ 4 ปี 2554 เพียงครั้งเดียวเท่านั้น
(ดูหมายเหตุประกอบงบการเงินข้อ 43 เรื่อง ภาษีเงินได้) ซึ่งเป็นการปรับปรุงรายการทางบัญชี
จึงไม่มีรายการจ่ายจริงให้แก่กรมสรรพากร และไม่มีผลกระทบต่อการดำเนินธุรกิจ
ความสามารถในการทำกำไร และเงินกองทุนของธนาคาร

 ภาพรวมการบริหารความเสี่ยงของธนาคาร

ธนาคารกสิกรไทยบริหารความเสี่ยง โดยมีเป้าหมายให้ธุรกิจเติบโตและสร้างผลตอบแทนอย่างมั่นคง
ในระยะยาว รวมทั้งสร้างผลตอบแทนให้แก่ผู้ถือหุ้นและนักลงทุนได้อย่างเหมาะสม
ผ่านการกำหนดยุทธศาสตร์ การบริหารความเสี่ยงที่สอดคล้องกับแนวทางและหลักปฏิบัติสากล

ธนาคารมีการบริหารความเสี่ยงแบบรวมกลุ่ม ซึ่งนอกจากการบริหารความเสี่ยงที่สำคัญ อันได้แก่
ความเสี่ยงด้านเครดิต ความเสี่ยงด้านตลาด ความเสี่ยงด้านสภาพคล่อง ความเสี่ยงด้านปฏิบัติการ
ความเสี่ยงด้านกลยุทธ์ และ ความเสี่ยงด้านอื่นๆ แล้ว
ธนาคารยังเน้นความสำคัญของการเปิดเผยข้อมูลการบริหารความเสี่ยงและเงินกองทุนต่อสาธารณะ
ให้มีความถูกต้องและครบถ้วนอย่างสม่ำเสมออีกด้วย

 การพัฒนาเพื่อส่งเสริมการบริหารความเสี่ยง

ธนาคารกสิกรไทยตระหนักถึงความสำคัญของการบริหารความเสี่ยงที่มีประสิทธิผลและทันต่อสภาวการณ์
จึงได้พัฒนานโยบาย เครื่องมือ และกระบวนการในการบริหารความเสี่ยงด้านต่างๆ อย่างต่อเนื่อง
ดังต่อไปนี้

-   การประเมินค่าความเสียหายและความเพียงพอของเงินกองทุนภายใต้ภาวะวิกฤต
    โดยคำนึงถึงการเชื่อมโยงความเสี่ยงด้านต่างๆ
    และนำผลที่ได้ไปใช้ในการบริหารคุณภาพพอร์ตโฟลิโอและประกอบการตัดสินใจทางธุรกิจได้อย่างมีประสิทธิผลและทันการณ์
    รวมทั้งมีแผนรองรับในการจัดการภายใต้ภาวะวิกฤต อาทิ
    การเตรียมแผนสภาพคล่องเพื่อรองรับกรณีการไหลออกของเงินรับฝากอย่างรุนแรง

-   การเพิ่มประสิทธิภาพกระบวนการด้านเครดิตต่างๆ อาทิ กระบวนการอนุมัติเครดิต
    โดยมีการกำหนดและปรับปรุงหลักเกณฑ์ในการพิจารณาลูกค้าให้เหมาะสมกับความเสี่ยงและผลตอบแทนมากขึ้น
    ผ่านกระบวนการทดสอบทางสถิติ หรือกระบวนการติดตามและแก้ไขหนี้
    โดยการพัฒนาเครื่องมือการบริหารความเสี่ยงที่ใช้การจัดลำดับความสำคัญในการติดตามหนี้
    เป็นต้น

-   การบริหารความเสี่ยงด้านสภาพคล่องให้อยู่ในระดับที่เหมาะสม เพื่อให้เกิดความเพียงพอของ
    สภาพคล่องทั้งในภาวะปกติและภาวะวิกฤต
    ควบคู่ไปกับการบริหารต้นทุนในการจัดการสภาพคล่องให้มีความสมดุล
    โดยผ่านกระบวนการในการสื่อสารข้อมูลกระแสเงินสดจากธุรกรรมต่างๆ
    ระหว่างผู้บริหารสภาพคล่องและหน่วยธุรกิจอย่างสม่ำเสมอ
    การวิเคราะห์ในเชิงลึกของพฤติกรรมของกระแสเงินสดเข้า-ออกของธุรกรรมต่างๆ
    โดยใช้แบบจำลองและเครื่องมือทางสถิติ
    และการสร้างระบบในการติดตามปัจจัยที่ก่อให้เกิดความเสี่ยงและระบบการเตือนภัยล่วงหน้าที่มีประสิทธิภาพ
    นอกจากนั้น มีการจัดทำแผนการจัดการเพื่อรองรับปัญหาสภาพคล่องในหลากหลายระดับ
    เพื่อให้การจัดการสภาพคล่องเหมาะสมตามระดับความรุนแรงของปัญหา

-   การเพิ่มประสิทธิผลในการบริหารความเสี่ยงด้านตลาด
    โดยการพัฒนาเครื่องมือในการวัดและบริหารความเสี่ยงที่มีความซับซ้อน
    ซึ่งคำนึงถึงพฤติกรรมการเคลื่อนไหวของตลาดอย่างรุนแรงและนำมาใช้เป็นระบบเตือนภัยล่วงหน้า
    รวมถึงมีการเฝ้าติดตามความเคลื่อนไหวของอัตราแลกเปลี่ยนอย่างใกล้ชิด
    เนื่องจากความกังวลในปัญหาวิกฤตหนี้สาธารณะของประเทศในกลุ่มยุโรป
    มีแนวโน้มส่งผลกระทบให้ค่าเงินดอลลาร์สหรัฐฯ และสกุลเงินหลักอื่นๆ
    มีความผันผวนเพิ่มมากขึ้น

-   การยกระดับโครงสร้างการจัดการความเสี่ยงด้านปฏิบัติการ
    เพื่อให้การบริหารความเสี่ยงด้านปฏิบัติการมีประสิทธิภาพ ประสิทธิผล
    และได้รับความสำคัญอย่างเหมาะสม
    ธนาคารได้มีการจัดตั้งคณะอนุกรรมการบริหารความเสี่ยงด้านปฏิบัติการ (Operational
    Risk Sub-Committee) ซึ่งประกอบด้วยผู้บริหารระดับสูงจากสายงานต่างๆ
    โดยมีหน้าที่ในการผลักดัน
    และควบคุมให้ผู้ที่เกี่ยวข้องมีการบริหารความเสี่ยงด้านปฏิบัติการตามแนวทางที่กำหนด
    และติดตามความคืบหน้าของการจัดการความเสี่ยงด้านปฏิบัติการที่สำคัญอย่างใกล้ชิด

-   การยกระดับการกำกับดูแลแบบจำลองความเสี่ยง
    เพื่อให้ความสำคัญกับการกำกับดูแลแบบจำลอง ความเสี่ยงของธนาคารให้เป็นไปอย่างครบถ้วน
    โปร่งใส มีความน่าเชื่อถือมากยิ่งขึ้น และมั่นใจได้ว่าแบบจำลองความเสี่ยงต่างๆ
    ที่ธนาคารใช้อยู่ หรือที่จะนำมาใช้มีความถูกต้องและทำหน้าที่ได้ตรงตามวัตถุประสงค์ที่ได้ตั้งไว้
    ทั้งนี้ การกำหนดนโยบายการกำกับดูแลแบบจำลองความเสี่ยง (Risk Model Governance
    Policy) และกระบวนการกำกับดูแลแบบจำลองอย่างครบวงจร
    ครอบคลุมกระบวนการพัฒนาแบบจำลองความเสี่ยง (Risk Model Development)
    กระบวนการทดสอบแบบจำลองความเสี่ยง (Risk Model Validation)
    กระบวนการอนุมัติแบบจำลองความเสี่ยง (Risk Model Approval)
    กระบวนการนำแบบจำลองความเสี่ยงไปใช้งาน (Risk Model Application)
    และกระบวนการดูแลรักษาแบบจำลองความเสี่ยง (Risk Model Maintenance)

 การบริหารความเสี่ยงจากเหตุการณ์อุทกภัยในปี 2554

เหตุการณ์อุทกภัยที่เกิดขึ้นในปี 2554 ที่ผ่านมา ส่งผลกระทบต่อทั้งการดำเนินธุรกิจของธนาคาร
และลูกค้าของธนาคาร โดยในส่วนการดำเนินธุรกิจของธนาคารนั้น
ธนาคารมีการดำเนินการหลายด้านเพื่อรองรับผลกระทบจากสถานการณ์ดังกล่าว อาทิ
การบริหารความต่อเนื่องทางธุรกิจ (Business Continuity Management) จากปัญหาอุทกภัย
เพื่อให้ธนาคารสามารถดำเนินงานภายใต้สภาวะฉุกเฉินได้อย่างมีประสิทธิภาพ
และไม่ส่งผลกระทบต่อลูกค้าของธนาคาร ทั้งนี้ ธนาคารได้มีการพัฒนาแผนรองรับการดำเนินธุรกิจ
(Business Continuity Plan) เพิ่มเติมอย่างต่อเนื่อง
โดยเน้นการเตรียมความพร้อมเพื่อรับมือกับสถานการณ์ผ่านคณะทำงาน
ซึ่งจะเป็นผู้กำหนดกลยุทธ์และทิศทางในการจัดการ
ตลอดจนจัดสรรทรัพยากรและงบประมาณแก่หน่วยงานที่เกี่ยวข้อง

ในส่วนของลูกค้าธนาคารที่ได้รับผลกระทบจากเหตุการณ์อุทกภัยทั้งทางตรงและทางอ้อม
ธนาคารได้ดำเนินการบริหารความเสี่ยงด้านเครดิตที่เกิดขึ้น
ทั้งการประเมินผลกระทบผ่านการทำการทดสอบภาวะวิกฤต (Stress Test)
การสำรวจผลกระทบเป็นรายลูกค้า และมีการออกโครงการช่วยเหลือลูกค้าที่ได้รับผลกระทบ
ทั้งในลักษณะของการพักชำระหนี้ การขยายระยะเวลาการชำระหนี้ และการลดดอกเบี้ย นอกจากนี้
ยังมีการสนับสนุนเงินทุนสำหรับการฟื้นฟูกิจการให้กับลูกค้า ทั้งในส่วนของสินเชื่อเพื่อการพาณิชย์
และสินเชื่ออุปโภคบริโภคส่วนบุคคล
โดยธนาคารมีการติดตามและประเมินระดับความเสี่ยงของลูกค้าที่เข้าโครงการอย่างใกล้ชิด
ทั้งนี้เพื่อให้ธนาคารยังคงรักษาคุณภาพเครดิตของพอร์ตโฟลิโอให้อยู่ในระดับที่เหมาะสม

-   การบริหารความเสี่ยงด้านต่างๆ

ธนาคารให้ความสำคัญกับการบริหารความเสี่ยงในด้านต่างๆ ทุกด้าน
โดยความเสี่ยงด้านเครดิตถือเป็น ความเสี่ยงหลัก ขณะเดียวกัน
ธนาคารมุ่งเน้นการพัฒนาและปรับปรุงการบริหารความเสี่ยงในมิติต่างๆ
ทั้งการบริหารความเสี่ยงด้านเครดิต การบริหารความเสี่ยงด้านตลาด
การบริหารความเสี่ยงด้านสภาพคล่อง การบริหารความเสี่ยงด้านปฏิบัติการ
การบริหารความเสี่ยงด้านกลยุทธ์ และการบริหารความเสี่ยงด้านอื่นๆ ดังนี้

-   ความเสี่ยงด้านเครดิต

ความเสี่ยงด้านเครดิต คือ
ความเสี่ยงที่เกิดจากการที่คู่สัญญาหรือผู้กู้ยืมไม่สามารถปฏิบัติตามเงื่อนไขและข้อตกลงในสัญญา
ซึ่งอาจเป็นเพราะคู่สัญญาประสบปัญหาทางการเงิน ทำให้ไม่สามารถชำระหนี้เมื่อครบกำหนดได้
หรือจงใจไม่ปฏิบัติตามสัญญา อันส่งผลให้เกิดความเสียหายต่อธนาคาร

ธนาคารให้ความสำคัญกับการจัดโครงสร้างการบริหารความเสี่ยงด้านเครดิตที่เหมาะสม
ครอบคลุมนโยบายที่สอดคล้องกับยุทธศาสตร์และระดับความเสี่ยงที่ยอมรับได้
โครงสร้างองค์กรที่มีการถ่วงดุล (Check and Balance)
กระบวนการและระบบงานด้านเครดิตที่มีประสิทธิภาพและประสิทธิผล
โดยมีคณะกรรมการบริหารความเสี่ยงองค์การและคณะอนุกรรมการนโยบายและบริหารความเสี่ยงเครดิตทำหน้าที่กำกับดูแล

กระบวนการบริหารความเสี่ยงด้านเครดิต

ธนาคารกำหนดกระบวนการบริหารความเสี่ยงด้านเครดิตตั้งแต่กระบวนการเริ่มต้นจนถึงกระบวนการสุดท้าย
และมีการพัฒนาเพื่อให้สามารถสะท้อนความเสี่ยงอย่างเหมาะสม
เสริมสร้างประสิทธิภาพในการสนองความต้องการของลูกค้า และมีความรัดกุมเพียงพอ
โดยกระบวนการบริหารเครดิตประกอบด้วย

  - กระบวนการบริหารพอร์ตโฟลิโอ

  ธนาคารมุ่งเน้นการจัดการพอร์ตโฟลิโอเชิงรุกอย่างมีประสิทธิภาพ
  โดยมีการกำหนดเป้าหมายในการให้สินเชื่อที่สอดคล้องกับเป้าหมายทางธุรกิจของธนาคาร
  ด้วยการกำหนดกระบวนการตรวจสอบและติดตามการให้สินเชื่อเป็นประจำ
  เพื่อไม่ให้เกิดการกระจุกตัวของการให้สินเชื่อในลูกค้ากลุ่มใดกลุ่มหนึ่ง
  หรือกลุ่มอุตสาหกรรมใดอุตสาหกรรมหนึ่ง เกินกว่าระดับที่ยอมรับได้
  ทั้งนี้รวมถึงการติดตามคุณภาพและผลตอบแทนของพอร์ตโฟลิโอเป็นประจำ

  นอกจากนี้ ธนาคารยังมีการจัดทำกระบวนการทดสอบภาวะวิกฤตเพื่อให้สามารถบริหารความเสี่ยง
  ที่คาดว่าอาจเกิดขึ้นกับพอร์ตโฟลิโอและกำหนดแนวทางในการบริหารความเสี่ยงอย่างเหมาะสม
  ทั้งนี้เพื่อให้ธนาคารมีการเติบโตของพอร์ตโฟลิโออย่างยั่งยืน

- กระบวนการพิจารณาและการอนุมัติเครดิต

  ธนาคารใช้หลักการบริหารเครดิตที่เน้นการตัดสินใจจากข้อมูลที่เป็นปัจจุบัน โปร่งใส
  และได้มาตรฐาน
  โดยกระบวนการอนุมัติเครดิตและระบบงานได้รับการออกแบบให้สอดคล้องกับลักษณะลูกค้า
  กล่าวคือ กลุ่มลูกค้าธุรกิจขนาดใหญ่ที่มีความต้องการทางการเงินที่ซับซ้อนและกลุ่มลูกค้าขนาดกลาง
  จะต้องมีผู้ดูแลความสัมพันธ์ลูกค้าที่เข้าใจความเสี่ยงทางธุรกิจและการเงินของกลุ่มธุรกิจลูกค้าเป็นอย่างดี
  ทำหน้าที่ในการวิเคราะห์ นำเสนอโครงสร้างวงเงิน
  ผลิตภัณฑ์และบริการด้านเครดิตที่เหมาะสมกับลูกค้า รวมทั้ง
  ใช้เครื่องมือจัดอันดับเครดิตทั้งเชิงปริมาณและเชิงคุณภาพในการประเมินความเสี่ยง
  โดยมีการกำหนดราคาตามความเสี่ยงอย่างมีประสิทธิภาพ
  และนำเสนอขออนุมัติต่อผู้พิจารณาเครดิต
  ซึ่งมีอำนาจอนุมัติตามโครงสร้างที่แบ่งตามระดับภาระเครดิตรวม
  รวมถึงมีการติดตามสถานะของลูกค้าอย่างต่อเนื่อง

  ส่วนการอนุมัติเครดิตสำหรับลูกค้าสถาบันการเงิน
  ซึ่งมีธุรกรรมเครดิตส่วนใหญ่เกี่ยวข้องกับตลาดเงินและตลาดทุน
  ธนาคารใช้กระบวนการและโครงสร้างอำนาจการอนุมัติเช่นเดียวกับลูกค้าธุรกิจขนาดใหญ่

  สำหรับกลุ่มลูกค้าธุรกิจรายย่อยและลูกค้าสินเชื่อส่วนบุคคลรายย่อย อาทิ สินเชื่อที่อยู่อาศัย
  บริการบัตรเครดิต และสินเชื่อส่วนบุคคลประเภทอื่น
  ธนาคารกำหนดกระบวนการมาตรฐานและระบบปฏิบัติการที่มีเครื่องมืออนุมัติเครดิต (Credit
  Scoring)
  โดยจะเน้นขั้นตอนการตรวจสอบความถูกต้องและสอดคล้องของข้อมูลรายได้และหนี้สินของลูกค้าแต่ละราย
  รวมถึงใช้แบบจำลองซึ่งพัฒนาจากข้อมูลประวัติทางด้านเครดิตมาประกอบในการพิจารณา
  ซึ่งช่วยให้สามารถประเมินระดับความเสี่ยงของลูกค้าได้อย่างแม่นยำ
  ทั้งนี้เพื่อให้กระบวนการพิจารณามีความกระชับ
  และสามารถตอบสนองต่อความต้องการของลูกค้าได้ในระยะเวลาสั้น

  ทั้งนี้ ธนาคารยังให้ความสำคัญกับการปรับปรุงกระบวนการอนุมัติเครดิตให้มีประสิทธิภาพมากขึ้น
  อย่างต่อเนื่อง โดยยังคงยึดหลักที่จะควบคุมระดับความเสี่ยงให้อยู่ในขอบเขตที่ยอมรับได้

- กระบวนการปฏิบัติการหลังการอนุมัติเครดิต

  ธนาคารใช้หลักการรวมศูนย์งานปฏิบัติการด้านเครดิตเพื่อให้การบริการทางด้านเครดิตมีมาตรฐานและ
  มีประสิทธิภาพ โดยรวมศูนย์งานทั้งในเรื่องเอกสารสัญญา การจัดทำนิติกรรมด้านหลักประกัน
  การตั้งวงเงินการเบิกใช้วงเงินเครดิต การเก็บรักษาเอกสารด้านเครดิต
  รวมถึงการสนับสนุนข้อมูลเครดิต โดย
  มีกระบวนการติดตามคุณภาพเครดิตในเรื่องพฤติกรรมการใช้วงเงินเครดิต
  ผลการดำเนินงานของลูกค้า การปฏิบัติตามเงื่อนไขในสัญญาเครดิต
  รวมถึงการติดตามความสามารถในการชำระหนี้

- กระบวนการติดตามคุณภาพหนี้

  สำหรับลูกหนี้รายใหญ่
  ธนาคารเริ่มมีการติดตามคุณภาพหนี้ตั้งแต่วันที่ลูกหนี้เริ่มประสบปัญหาจากการดำเนินธุรกิจ
  หรือจากปัจจัยอื่นๆ ที่อาจส่งผลให้เกิดการผิดนัดชำระ
  หรืออาจส่งผลให้ธนาคารไม่สามารถรับชำระหนี้ได้ตามจำนวนที่กำหนด
  โดยธนาคารมีหน่วยงานติดตามเครดิตและสัดส่วนธุรกิจบรรษัท
  ทำหน้าที่ติดตามและประเมินคุณภาพของลูกค้าอย่างใกล้ชิดและสม่ำเสมอ
  สำหรับลูกหนี้ขนาดกลางและย่อย ธนาคารใช้ Collection Score
  เป็นเครื่องมือสำหรับการติดตามคุณภาพหนี้
  โดยธนาคารยึดแนวทางการติดตามคุณภาพหนี้ที่จะต้องเป็นไปอย่างรวดเร็วและมีประสิทธิภาพสูงสุด
  ทั้งนี้ คุณภาพหนี้ของลูกค้า ทุกกลุ่มจะมีการติดตามอย่างสม่ำเสมอ
  และรายงานผลการติดตามต่อผู้บริหารเป็นประจำทุกเดือน

- กระบวนการแก้ไขหนี้

  ธนาคารจะเริ่มเข้าสู่กระบวนการแก้ไขหนี้ นับตั้งแต่ลูกหนี้ประสบปัญหาทางการเงิน
  โดยเป็นการเข้าไปแก้ไขหนี้ในธุรกิจ หรือบุคคลที่ขาดความสามารถในการชำระหนี้ให้แก่ธนาคาร
  เพื่อให้กลับมีความสามารถในการชำระหนี้เพิ่มขึ้น หรือเพื่อให้ธนาคารเกิดความเสียหายน้อยที่สุด
  และเพื่อก่อให้เกิดประโยชน์สูงสุดในการดำเนินกิจการต่อไปทั้งของลูกหนี้และธนาคาร ซึ่งแนวทาง
  วิธีการ หรือเครื่องมือที่ใช้ในการปรับปรุงโครงสร้างหนี้
  จะต้องสอดคล้องกับหลักเกณฑ์ที่ธนาคารแห่งประเทศไทยกำหนด
  และเมื่อมีการปรับปรุงโครงสร้างหนี้ ก็จะต้องมีการติดตามดูแลคุณภาพ
  และรายงานผลอย่างสม่ำเสมอต่อผู้บริหารเป็นประจำทุกเดือน

- กระบวนการทบทวนคุณภาพสินทรัพย์

  กระบวนการทบทวนคุณภาพสินทรัพย์ถือเป็นกระบวนการที่สำคัญต่อการพัฒนามาตรฐานการบริหารเครดิต
  เพื่อให้บรรลุพันธกิจของกลุ่มธุรกิจทางการเงิน
  ซึ่งธนาคารมอบหมายภารกิจนี้ให้ฝ่ายทบทวนสินทรัพย์เสี่ยงดำเนินการทบทวนคุณภาพของนโยบายและกระบวนการเครดิตที่รวมตั้งแต่การนำเสนอ
  การอนุมัติ การทำสัญญา รวมทั้งการติดตามคุณภาพสินทรัพย์ เพื่อใช้เป็นข้อมูลประกอบการจัดการ

-   ความเสี่ยงด้านตลาด

ความเสี่ยงด้านตลาด คือ ความเสี่ยงที่เกิดขึ้นจากการเปลี่ยนแปลงของอัตราดอกเบี้ย
อัตราแลกเปลี่ยน ราคาตราสารทุน ราคาสินค้าโภคภัณฑ์
และความเสี่ยงของตราสารอนุพันธ์ด้านเครดิต ซึ่งจะมีผลทำให้เกิดความผันผวน
ต่อรายได้หรือมูลค่าของสินทรัพย์และหนี้สินทางการเงินของธนาคารทั้งในปัจจุบันและอนาคต

ธนาคารกสิกรไทยมีการพัฒนาโครงสร้างพื้นฐานและกระบวนการที่จำเป็นอย่างต่อเนื่อง
เพื่อให้ธนาคารสามารถบริหารความเสี่ยงที่เกิดจากธุรกรรมที่เกี่ยวข้องกับตราสารอนุพันธ์และผลิตภัณฑ์ทางการเงินใหม่ๆ
ได้ อย่างเหมาะสมและทันเหตุการณ์ รวมถึงมีการกำหนดกระบวนการในการบริหารผลิตภัณฑ์
ทั้งผลิตภัณฑ์ที่มีอยู่แล้วและผลิตภัณฑ์ใหม่ที่มีแผนที่จะทำธุรกิจ
โดยครอบคลุมถึงวัตถุประสงค์และขั้นตอนในการประกอบธุรกรรมและปัจจัยความเสี่ยงด้านตลาดที่เกี่ยวข้อง
รวมทั้งมีการวิเคราะห์ความเสี่ยงและผลกระทบที่อาจเกิดขึ้น
ตลอดจนแนวทางการประเมินและควบคุมความเสี่ยงดังกล่าว

ในปี 2554 ปัจจัยเสี่ยงที่หลากหลายทั้งจากภายในประเทศและต่างประเทศ
ส่งผลให้ตลาดมีความผันผวนในระดับสูง
ดังจะเห็นได้จากทิศทางของค่าเงินบาทที่มีการเคลื่อนไหวภายใต้อิทธิพลและตามแนวโน้มของสถานการณ์วิกฤตหนี้สาธารณะในภูมิภาคยุโรป
สภาวะทางเศรษฐกิจและประเด็นความขัดแย้งทางการเมืองซึ่งนำไปสู่การถูก
ปรับลดอันดับความน่าเชื่อถือของสหรัฐฯ นอกจากนี้
ปัญหาอุทกภัยครั้งใหญ่ของประเทศไทยในช่วงครึ่งหลังของปี
เป็นปัจจัยที่ทำให้เศรษฐกิจของประเทศชะลอตัว
และส่งผลให้ธนาคารแห่งประเทศไทยปรับลดอัตราดอกเบี้ยนโยบายเพื่อสนับสนุนการฟื้นฟูทางเศรษฐกิจภายหลังน้ำท่วม
ปัจจัยต่างๆ เหล่านี้มีผลต่อการเปลี่ยนแปลงของตลาดเงินและตลาดทุนอย่างมีนัยสำคัญ

ธนาคารมีการนำเครื่องมือที่หลากหลายมาใช้ในการประเมินและวิเคราะห์ความเสี่ยงด้านตลาดอย่างต่อเนื่อง
เพื่อให้สามารถประเมินและวิเคราะห์ความเสี่ยงได้อย่างครบถ้วนในทุกมุมมอง
รวมถึงรองรับความผันผวนของตลาดที่เกิดขึ้น สำหรับในปี 2554 ธนาคารได้มีการนำเครื่องมือ
Value-at-Risk มาใช้ในการวัดและติดตามความเสี่ยงด้านตลาดในการปล่อยกู้ร่วม (Loan
Syndication) ด้วย นอกจากนี้
ภายใต้สถานการณ์ตลาดเงินและตลาดทุนที่มีความผันผวนสูงและอาจส่งผลกระทบอย่างมีนัยสำคัญต่อการดำเนินธุรกิจของคู่ค้าสถาบันการเงิน
โดยเฉพาะอย่างยิ่งคู่ค้าสถาบันการเงินในกลุ่มประเทศยุโรป
ธนาคารให้ความสำคัญอย่างมากต่อการติดตามสถานะความเสี่ยงของคู่ค้าสถาบันการเงินอย่างใกล้ชิด
รวมถึงการกำหนดกระบวนการตัดสินใจและจัดการในกรณีมีสัญญาณบ่งชี้และ/หรือข้อสงสัยถึงสถานะของคู่ค้าสถาบันการเงิน
เพื่อให้การจัดการความเสี่ยงเป็นไปอย่างมีประสิทธิภาพและทันต่อเหตุการณ์

ธนาคารให้ความสำคัญกับการพัฒนาแนวทางการวัดผลประกอบการ (Performance
Measurement) และการกำหนดผลตอบแทนของหน่วยธุรกิจ (Compensation Scheme)
โดยสำหรับธุรกรรมเพื่อค้า
ธนาคารได้กำหนดนโยบายการประเมินมูลค่ายุติธรรมตราสารและสัญญาอนุพันธ์สำหรับธุรกรรมเพื่อค้าขึ้น
เพื่อใช้เป็นกลไกหลักในการประสานการบริหารความเสี่ยง
การวัดผลประกอบการและการกำหนดผลตอบแทนของหน่วยธุรกิจสำหรับธุรกิจเพื่อค้า
เข้าด้วยกันอย่างมีสมดุล
และเพื่อให้แนวทางในการประเมินมูลค่ายุติธรรมของตราสารและสัญญาอนุพันธ์ของธุรกิจเพื่อค้าเป็นไปอย่างครบถ้วนถูกต้องและมีความน่าเชื่อถือ
ตัวอย่างเช่น การทยอยรับรู้รายได้สำหรับผลิตภัณฑ์ที่ไม่มีสภาพคล่อง (Illiquid Products)
การดำเนินการให้มีการหักลบรายได้จากการประเมินมูลค่ายุติธรรมของตราสารและสัญญาอนุพันธ์เพื่อค้าด้วยค่าปรับเทียบ
(Valuation Adjustment) ตามความเสี่ยงในด้านต่าง ๆ อาทิ ความเสี่ยงด้านคู่ค้า
และความเสี่ยงจากการมีสถานะในปริมาณมาก อนึ่ง ธนาคารมีการนำหลักการ Fair Value
Option มาใช้ในการประเมินมูลค่าของตราสารหนี้ที่มีอนุพันธ์แฝง (Structured Notes)
ซึ่งทำให้การลงบัญชีสะท้อนความเป็นจริงมากขึ้น
ส่งผลให้งบกำไรขาดทุนของธนาคารมีความผันผวนลดลง
รวมถึงทำให้มูลค่าของธนาคารถูกสะท้อนออกมาอย่างเหมาะสม มากขึ้นอีกด้วย

สำหรับความคืบหน้าและข้อมูลที่สำคัญในปี 2554
ของความเสี่ยงด้านตลาดที่จำแนกตามวัตถุประสงค์ของ แต่ละประเภทธุรกิจ อันได้แก่
ความเสี่ยงจากธุรกรรมในบัญชีเพื่อค้า และความเสี่ยงจากธุรกรรมในบัญชีเพื่อการธนาคาร มีดังนี้

  ความเสี่ยงจากธุรกรรมในบัญชีเพื่อค้า

ในปัจจุบัน ธนาคารมีความเสี่ยงหลักจากธุรกรรมในบัญชีเพื่อค้า 3 ประเภทด้วยกัน คือ
ความเสี่ยงด้านอัตราดอกเบี้ย ความเสี่ยงด้านอัตราแลกเปลี่ยน และความเสี่ยงด้านตราสารทุน
ขณะที่ไม่มีนโยบายที่จะถือฐานะ
ความเสี่ยงจากการเปลี่ยนแปลงราคาด้านราคาสินค้าโภคภัณฑ์และความเสี่ยงของตราสารอนุพันธ์ด้านเครดิต
จึงบริหารจัดการความเสี่ยงด้านตลาดภายใต้แนวทางการปิดความเสี่ยงด้านตลาดอย่างสมบูรณ์
(Back-to-Back) นอกจากนั้น ธนาคารมีความเสี่ยงด้านตราสารทุน
เพื่อรองรับธุรกิจรับประกันการจัดจำหน่ายตราสารทุน (Equity Underwriting) เท่านั้น ทั้งนี้
ธนาคารมีกระบวนการเพื่อวัดและควบคุมความเสี่ยงให้อยู่ในขอบเขตที่กำหนดไว้
ภายใต้การกำกับและควบคุมโดยสายงานบริหารความเสี่ยงองค์การและคณะกรรมการบริหารความเสี่ยงองค์การ

สำหรับธุรกรรมในบัญชีเพื่อค้าในปี 2554 นั้น มีค่า VaR (Value-at-Risk) ระยะเวลา 1
วันและที่ความเชื่อมั่นร้อยละ 99 เฉลี่ยประมาณ 50.84 ล้านบาท
ซึ่งหมายความว่าในจำนวนวันทำการทั้งหมด 100 วัน
จะมีโอกาสเกิดความสูญเสียกับธุรกรรมในบัญชีเพื่อค้าต่อวันรวมไม่เกิน 50.84 ล้านบาท เป็นจำนวน
99 วัน

[][]

  ความเสี่ยงจากธุรกรรมในบัญชีเพื่อการธนาคาร

ธนาคารมีความเสี่ยงจากธุรกรรมในบัญชีเพื่อการธนาคารจากอัตราดอกเบี้ยและตราสารทุน
โดยมีรายละเอียดดังนี้

- ความเสี่ยงด้านอัตราดอกเบี้ยในบัญชีเพื่อการธนาคาร

  ในปี 2554 ปัจจัยภายในประเทศและต่างประเทศ โดยเฉพาะวิกฤตหนี้สาธารณะในภูมิภาคยุโรป
  และผลกระทบทางเศรษฐกิจจากภาวะน้ำท่วม
  ส่งผลต่อทิศทางอัตราดอกเบี้ยในประเทศอย่างมีนัยสำคัญ อย่างไรก็ตาม
  ผลกระทบที่เกิดขึ้นกับความเสี่ยงด้านอัตราดอกเบี้ยของธนาคารมิได้มีผลมากนัก
  เนื่องจากธนาคารได้มีการปรับโครงสร้างงบดุลให้สอดคล้องกับความเสี่ยงด้านอัตราดอกเบี้ย และ
  ให้เคลื่อนไหวอยู่ในกรอบความเสี่ยงที่กำหนด
  เพื่อป้องกันการสูญเสียจากการเปลี่ยนแปลงอย่างมีนัยสำคัญของอัตราดอกเบี้ย อย่างไรก็ตาม ในปี
  2555
  ท่ามกลางสภาวะการณ์ที่อัตราดอกเบี้ยอาจมีการปรับตัวลดลงเพื่อรักษาอัตราการขยายตัวทางเศรษฐกิจและสนับสนุนการฟื้นฟูภายหลังเหตุการณ์
  อุทกภัย
  ธนาคารจะดำเนินกลยุทธ์ปรับโครงสร้างงบดุลของธนาคารให้สอดคล้องกับทิศทางดอกเบี้ยในอนาคต
  โดยคำนึงถึงรายได้สุทธิและมูลค่าทางเศรษฐกิจที่เปลี่ยนไป ภายใต้กรอบความเสี่ยงที่กำหนด

  นอกจากนี้ ธนาคารมีการติดตามการเคลื่อนไหวของทิศทางอัตราดอกเบี้ยและพฤติกรรมของลูกค้า
  อย่างใกล้ชิด เพื่อให้ข้อมูลที่นำมาใช้ในแบบจำลองการประเมินความเสี่ยงสะท้อนกับความเป็นจริง
  มากที่สุด

  ธนาคารได้ทำการติดตามความเสี่ยงด้านอัตราดอกเบี้ยในบัญชีเพื่อการธนาคาร เป็นรายเดือน
  อย่างสม่ำเสมอ รวมทั้งมีการติดตามฐานะความเสี่ยงด้วยความถี่มากขึ้น
  หากมีการเปลี่ยนแปลงโครงสร้างของสินทรัพย์และหนี้สินอย่างมีนัยสำคัญ โดยมีการจัดทำรายงาน
  Interest Rate Risk Gap
  เพื่อใช้ในการติดตามความเสี่ยงด้านอัตราดอกเบี้ยและประเมินความอ่อนไหวต่อรายได้ดอกเบี้ยสุทธิ
  (Net Interest Income Sensitivity) ในระยะ 12 เดือนข้างหน้า
  ภายใต้สมมติฐานการเปลี่ยนแปลงของอัตราดอกเบี้ยร้อยละ 1.00
  ของรายการสินทรัพย์และหนี้สินทุกประเภทตามระยะเวลาการปรับอัตราดอกเบี้ยของแต่ละรายการ
  ทั้งนี้ ผลจากการประเมินความเสี่ยงดังกล่าว เป็นดังนี้

ผลการเปลี่ยนแปลงของอัตราดอกเบี้ยต่อรายได้ดอกเบี้ยสุทธิ

  ---------------------------------------------------- ------------------
  หน่วย : ล้านบาท                                        

  สำหรับงวดสิ้นสุดวันที่                                      31 ธ.ค. 2554

                                                       +100 จุด

  สกุลเงินบาท                                            (372)

  สกุลเงินตราต่างประเทศ                                   277

  รวมผลกระทบจากการเปลี่ยนแปลงอัตราดอกเบี้ย                  (95)
  ---------------------------------------------------- ------------------

- ความเสี่ยงด้านตราสารทุนในบัญชีเพื่อการธนาคาร

  ในปัจจุบัน ธนาคารไม่มีนโยบายที่จะขยายการลงทุนในหุ้นทุน
  แต่มีการบริหารเพื่อที่จะลดขนาดการลงทุนในตราสารทุนที่ไม่มีความสัมพันธ์โดยตรงกับธุรกิจหลักของธนาคารลง
  โดยจะวิเคราะห์ข้อมูลและประเมินสถานการณ์อย่างใกล้ชิด
  เพื่อให้เกิดผลประโยชน์สูงสุดต่อธนาคาร

-   ความเสี่ยงด้านสภาพคล่อง

ความเสี่ยงด้านสภาพคล่อง หมายถึง ความเสี่ยงที่ธนาคารไม่สามารถปฏิบัติตามภาระผูกพันต่างๆ
เมื่อครบกำหนดได้
เนื่องจากไม่สามารถจัดหาเงินได้เพียงพอตามความต้องการภายในระยะเวลาที่กำหนดและมีต้นทุนที่เหมาะสม
และ/หรือไม่สามารถเปลี่ยนสินทรัพย์ที่มีอยู่เป็นเงินสด ซึ่งอาจจะทำให้เกิดความเสียหายได้

วัตถุประสงค์หลักในการบริหารความเสี่ยงด้านสภาพคล่อง
เพื่อให้มั่นใจว่าธนาคารมีระดับของสภาพคล่อง ที่เพียงพอ
เพื่อรองรับความต้องการจากการดำเนินธุรกิจภายใต้ต้นทุนการบริหารที่เหมาะสม
โดยธนาคารจัดให้มีระบบการบริหารความเสี่ยงด้านสภาพคล่องที่มีประสิทธิภาพ ยืดหยุ่น
และเหมาะสมกับสถานการณ์ มีการจัดการโครงสร้างสินทรัพย์และหนี้สินในเชิงรุกที่เหมาะสม
และมีการควบคุมระดับความเสี่ยงด้านสภาพคล่องของธนาคารให้อยู่ภายใต้ระดับความเสี่ยงที่ยอมรับได้
(Risk Appetite) ด้วยต้นทุนในการจัดการที่เหมาะสม

ในช่วงครึ่งแรกของปี 2554 กิจกรรมการผลิตภาคอุตสาหกรรมของไทย
ทยอยฟื้นตัวหลังจากได้รับผลกระทบจากเหตุการณ์ภัยพิบัติที่เกิดขึ้นในประเทศญี่ปุ่น
ภาคการส่งออกและการใช้จ่ายภายในประเทศยังสามารถรักษาแรงส่งของการขยายตัวไว้ได้ในเกณฑ์ดี
อันเป็นปัจจัยสนับสนุนให้ธนาคารแห่งประเทศไทยมีมติปรับขึ้นอัตราดอกเบี้ยนโยบายอย่างต่อเนื่องเพื่อรักษาเสถียรภาพด้านราคาและอัตราเงินเฟ้อ
อย่างไรก็ตาม ความไม่แน่นอนของเศรษฐกิจโลกจากวิกฤตหนี้ในกลุ่มประเทศยุโรป และสหรัฐฯ
ส่งผลให้ตลาดเงินและตลาดทุนยังคงปรับตัวในทิศทางที่ผันผวน

สำหรับในช่วงครึ่งหลังของปี 2554
เศรษฐกิจโลกยังคงเผชิญกับความไม่แน่นอนจากวิกฤตหนี้ในกลุ่มประเทศยุโรป และสหรัฐฯ
ส่งผลให้ตลาดเงินและตลาดทุนยังคงมีความผันผวนต่อไป
ในทิศทางเดียวกันการขยายตัวของเศรษฐกิจไทยมีความชะลอตัว โดยเฉพาะในไตรมาสที่ 4 ปี
2554 ประเทศไทยประสบกับเหตุการณ์วิกฤตน้ำท่วม
อันส่งผลให้เกิดความเสียหายกับภาคการผลิตอุตสาหกรรมรวมถึงภาคการส่งออกในวงกว้าง
ธนาคารแห่งประเทศไทยมีมติปรับลดอัตราดอกเบี้ยนโยบายลง
และคาดว่าจะยังไม่ปรับขึ้นอัตราดอกเบี้ยนโยบายไปอีกระยะหนึ่ง
เพื่อสะท้อนภาพความเสี่ยงด้านการขยายตัวของเศรษฐกิจไทยที่มีมากขึ้น
แม้ว่าความเสี่ยงด้านแรงกดดันเงินเฟ้อจะยังคงมีอยู่ต่อไป

ภาวะการณ์ดังกล่าวส่งผลกระทบทางอ้อมต่อความเสี่ยงด้านสภาพคล่อง (Consequential Risk)
ให้ปรับตัวสูงขึ้น ตามความเสี่ยงด้านปฏิบัติการ (Operational Risk) ที่เพิ่มสูงขึ้น อย่างไรก็ตาม
ธนาคารได้มีแผนรองรับการดำเนินธุรกิจอย่างต่อเนื่อง (Business Continuity Plan)
เพื่อบรรเทาความรุนแรงและลดผลกระทบที่เกิดขึ้นจากเหตุการณ์หรือปัจจัยที่อาจทำให้การดำเนินงานและระบบงานที่สำคัญของธนาคารหยุดชะงัก
รวมถึงเพื่อให้ธนาคารมีความสามารถที่จะปฏิบัติตามภาระผูกพันต่างๆ ได้ตามกำหนด
โดยในแผนรองรับการดำเนินธุรกิจอย่างต่อเนื่องได้มีการระบุขั้นตอนการปฏิบัติงานที่สำคัญต่างๆ
รวมถึงแผนฉุกเฉินเพื่อรองรับวิกฤตสภาพคล่องทั้งจากสาเหตุการไหลออกของเงินรับฝากอย่างรุนแรง
(Bank Run) และสาเหตุอื่นๆ ภายใต้แผนรองรับการดำเนินธุรกิจอย่างต่อเนื่อง
มีการจัดเตรียมสิ่งอำนวยความสะดวก เอกสารสำคัญ เทคโนโลยี บุคลากร การติดต่อสื่อสาร
กระบวนการ และผู้ให้บริการที่จำเป็นต่อการปฏิบัติงาน
เพื่อให้มั่นใจว่าระบบบริหารสภาพคล่องจะสามารถดำเนินการได้อย่างต่อเนื่องเมื่อเกิดเหตุการณ์รุนแรงที่
ไม่อาจคาดการณ์ได้ ซึ่งธนาคารได้ปฏิบัติตามแผนอย่างเคร่งครัดในช่วงเวลาดังกล่าว

ธนาคารมีการประเมินและวิเคราะห์ความเสี่ยงด้านสภาพคล่องอย่างต่อเนื่อง
เพื่อให้มั่นใจได้ว่าธนาคารจะมีสภาพคล่องเพียงพอต่อการดำเนินธุรกิจทั้งในภาวะปกติและภาวะวิกฤต
โดยในปี 2554 ธนาคารมีการเพิ่มการทดสอบภาวะวิกฤตสภาพคล่องในกรณีเกิดวิกฤตกับทั้งระบบ
(Market-Wide Liquidity Crisis) และกรณีเกิดวิกฤตพร้อมกัน
ทั้งเฉพาะกับธนาคารและทั้งระบบ (Combination Liquidity Crisis)
เพิ่มเติมจากการทดสอบภาวะวิกฤตสภาพคล่องเฉพาะกับธนาคาร (Bank-Specific Liquidity
Crisis) ที่ธนาคารมีการดำเนินการทดสอบอยู่แล้ว นอกจากนี้
จากการทยอยลดวงเงินคุ้มครองเงินรับฝากในช่วงปี 2554-2555
ที่อาจมีผลกระทบในวงกว้างต่อสภาพคล่องของธนาคารพาณิชย์
ธนาคารมีการวิเคราะห์และประเมินผลกระทบจากเหตุการณ์ดังกล่าวในหลายกรณี
ครอบคลุมทั้งกรณีที่คาดว่าน่าจะเป็น (Base-Case Scenario) และในกรณีที่เลวร้ายที่สุด
(Worst-Case Scenario) เพื่อนำผลที่ได้มาใช้ในการเตรียมการและกำหนดกลยุทธ์ต่างๆ

ขณะเดียวกัน
ธนาคารมีการพัฒนาเครื่องมือที่ใช้ในการประเมินและวิเคราะห์ความเสี่ยงด้านสภาพคล่อง
อย่างสม่ำเสมอ
โดยกำหนดทิศทางให้มีความสอดคล้องกับการบริหารความเสี่ยงด้านสภาพคล่องตามหลักสากล
รวมทั้งให้มีความสอดคล้องกับทิศทางการเติบโตทางธุรกิจของธนาคาร ซึ่งในปี 2554
ธนาคารมีการพัฒนาเครื่องมือ
ที่ใช้ในการวัดและติดตามความเสี่ยงด้านสภาพคล่องในสกุลเงินตราต่างประเทศ
เพิ่มเติมจากการวัดและติดตาม ความเสี่ยงด้านสภาพคล่องในภาพรวมที่ธนาคารมีการดำเนินการอยู่
สำหรับในเชิงการจัดการความเสี่ยงด้าน สภาพคล่องนั้น
ธนาคารมีการทบทวนและปรับปรุงกระบวนการจัดการเพื่อให้สอดคล้องกับสภาพเศรษฐกิจและการเติบโตของธุรกิจของธนาคารอย่างสม่ำเสมอ
และได้ดำเนินการปรับโครงสร้างแหล่งที่มาของเงินทุนให้มีความเหมาะสมกับสภาวะตลาดและแนวโน้มสภาพคล่องของระบบธนาคารพาณิชย์
เพื่อรับมือกับสถานการณ์เศรษฐกิจโลกและการเปลี่ยนแปลงอย่างรวดเร็วของราคาสินทรัพย์ทางการเงิน
นอกจากนี้ ธนาคารมีการติดตาม วิเคราะห์
และจัดการความเสี่ยงด้านสภาพคล่องสกุลเงินตราต่างประเทศ พร้อมๆ
กับจัดหาสภาพคล่องทั้งในระยะสั้นและระยะกลางเป็นระยะๆ
ให้พอเพียงกับความต้องการทั้งในปัจจุบันและอนาคต รวมถึงการพิจารณากลยุทธ์ในการดำรงสินทรัพย์
สภาพคล่องสกุลเงินตราต่างประเทศขั้นต่ำที่เหมาะสมสำหรับธนาคารอีกด้วย ทั้งนี้
ธนาคารได้มุ่งเน้นเสริมสร้างปริมาณสภาพคล่องสกุลเงินตราต่างประเทศจากการเติบโตของปริมาณเงินรับฝาก
ซึ่งจัดเป็นแหล่งที่มาของสภาพคล่องคุณภาพสูง
เพื่อรองรับกับความเสี่ยงด้านสภาพคล่องที่อาจมีสูงขึ้นจากความผันผวนของเศรษฐกิจโลก

นอกจากนั้น
ธนาคารมีการติดตามปัจจัยสำคัญที่อาจส่งผลต่อความเสี่ยงด้านสภาพคล่องและความเสี่ยงด้านอัตราดอกเบี้ยของธนาคารในระยะต่อไปอย่างใกล้ชิด
ประกอบด้วย

  - แนวโน้มเศรษฐกิจโลกและเศรษฐกิจไทยในระยะสั้นและระยะกลาง

  - กรอบเวลาและการปรับอัตราดอกเบี้ยนโยบายของธนาคารแห่งประเทศไทย

  - การไหลเข้าและออกของกระแสเงินลงทุนจากต่างประเทศ ทั้งทางตรงและทางอ้อม
  จากความเชื่อมั่นโดยรวมทั้งด้านการบริโภคและการลงทุน

  - การแข่งขันของผลิตภัณฑ์การออมและการลงทุนของสถาบันการเงินที่อาจปรับตัวสูงขึ้น
  ซึ่งอาจส่งผลกระทบต่อสภาพคล่องโดยรวมของระบบธนาคารพาณิชย์

  - แนวโน้มความต้องการสินเชื่อที่อาจมีเพิ่มมากขึ้นตามการฟื้นตัวของเศรษฐกิจไทย
  ซึ่งอาจเพิ่มแรงกดดันต่อสภาพคล่องของระบบธนาคารพาณิชย์

-   ความเสี่ยงด้านปฏิบัติการ

ความเสี่ยงด้านปฏิบัติการ คือ ความเสี่ยงเนื่องจากความผิดพลาด
หรือความไม่เพียงพอของกระบวนการทำงาน พนักงาน ระบบงาน หรือระบบเทคโนโลยีสารสนเทศ
ตลอดจนเหตุการณ์ หรือปัจจัยภายนอก ซึ่งทำให้เกิด ความเสียหายต่อรายได้
หรือเงินกองทุนของธนาคาร ทั้งทางตรงและทางอ้อม ดังนั้น
ธนาคารจึงให้ความสำคัญในการบริหารความเสี่ยงด้านปฏิบัติการอย่างเหมาะสมมาโดยตลอด
และมีนโยบายให้ดำเนินการบริหารความเสี่ยง ด้านปฏิบัติการ
และพัฒนากรอบการบริหารความเสี่ยงด้านปฏิบัติการอย่างต่อเนื่อง
โดยคำนึงถึงการควบคุมความเสี่ยงและประสิทธิภาพของกระบวนการทำงาน
มีการบริหารความเสี่ยงอย่างเป็นระบบ มีมาตรฐานเดียวกัน รวมทั้งมีการประเมิน
และป้องกันความเสี่ยงก่อนที่จะเกิดความเสียหาย

การบริหารความเสี่ยงด้านปฏิบัติการของธนาคารดำเนินการผ่านกระบวนการระบุ ประเมิน จัดการ
และการรายงานระดับความเสี่ยงด้านปฏิบัติการในผลิตภัณฑ์ และกระบวนการต่างๆ
ของธนาคารอย่างเป็นระบบ และมีประสิทธิภาพ โดยธนาคารกำหนดให้หน่วยงานต่างๆ
ดำเนินการจัดการความเสี่ยงด้านปฏิบัติการผ่านกระบวนการดังกล่าวเป็นประจำอย่างต่อเนื่อง
ซึ่งหน่วยงานเจ้าของความเสี่ยงมีหน้าที่ต้องรายงานความเสี่ยงด้านปฏิบัติการที่สำคัญของตนเอง
ตัวควบคุม พร้อมทั้งดำเนินมาตรการเพื่อควบคุมความเสี่ยงด้านปฏิบัติการที่สำคัญ (Risk
Prevention Initiative) รวมถึงมีการนำเครื่องมือบริหารความเสี่ยงที่ทันสมัยต่างๆ มาใช้
อาทิ ระบบดัชนีชี้วัดความเสี่ยง (Key Risk Indicator) ระบบฐานข้อมูลความเสี่ยง (Risk
Event Database) และระบบเทคโนโลยีสารสนเทศอื่นๆ
โดยมีวัตถุประสงค์เพื่อเพิ่มศักยภาพในการควบคุม
และการติดตามความเสี่ยงด้านปฏิบัติการให้อยู่ในระดับที่เหมาะสม
และสามารถจัดการความเสี่ยงได้อย่างทันท่วงทีก่อนที่จะเกิดความเสียหายต่อธนาคารและลูกค้าของธนาคาร
ขณะเดียวกัน เพื่อให้ธนาคารมีกระบวนการควบคุมที่มีประสิทธิภาพ
ทีมงานบริหารความเสี่ยงด้านปฏิบัติการ และฝ่ายตรวจสอบ
ได้สานต่อโครงการความร่วมมือในการแลกเปลี่ยนข้อมูลความเสี่ยงที่สำคัญ
และการจัดการประชุมเชิงปฏิบัติการระหว่างผู้ที่เกี่ยวข้อง ซึ่งส่งผลให้กระบวนการบริหารความเสี่ยง
กระบวนการตรวจสอบภายในของธนาคารมีประสิทธิภาพเพิ่มสูงขึ้น และเกิดการพัฒนาอย่างต่อเนื่อง
ทันต่อการเปลี่ยนแปลงอันรวดเร็ว และเป็นรากฐานสำคัญสำหรับการสร้างวัฒนธรรมองค์กร

นอกจากนี้ ธนาคารยังให้ความสำคัญด้านการควบคุมต้นทุนของธนาคารให้มีความเหมาะสม
โดยประยุกต์แนวทางการบริหารความเสี่ยงด้านปฏิบัติการ ประสานกับแนวคิด Lean และ Six
Sigma เพื่อสร้างความสมดุลระหว่างการควบคุมความเสี่ยงให้อยู่ในระดับที่ยอมรับได้ ต้นทุน
และประสิทธิภาพของกระบวนการปฏิบัติงาน เพื่อพัฒนากระบวนการทำงาน
และเสริมสร้างความสามารถในการแข่งขันควบคู่กับการจัดการความเสี่ยงด้านปฏิบัติการ ทั้งนี้
โครงการดังกล่าวเป็นการดำเนินงานร่วมกันระหว่างฝ่ายงานธุรกิจ และฝ่ายงานสนับสนุน
ภายใต้สายงานต่างๆ ของธนาคาร

ในปี 2554 ธนาคารให้ความสำคัญกับการพัฒนาแนวทางการบริหารความเสี่ยง
และโครงสร้างองค์กรสำหรับการบริหารความเสี่ยงด้านปฏิบัติการอย่างต่อเนื่อง
โดยธนาคารดำเนินการจัดตั้งคณะอนุกรรมการบริหารความเสี่ยงด้านปฏิบัติการ (Operational
Risk Sub-Committee)
เพื่อทำหน้าที่ในการผลักดันและควบคุมให้กลุ่มธุรกิจทางการเงินมีการบริหารความเสี่ยงด้านปฏิบัติการตามแนวทางที่กำหนด
และติดตามความคืบหน้าของการจัดการความเสี่ยงด้านปฏิบัติการที่สำคัญอย่างใกล้ชิด นอกจากนี้
ยังรวมถึงการควบคุมและติดตามการจัดการความเสี่ยงด้านปฏิบัติการที่สำคัญของกลุ่มธุรกิจทางการเงินผ่านโครงการ
Corporate Level Initiative ที่เน้นจัดการความเสี่ยงด้านปฏิบัติการที่สำคัญ ได้แก่
การบริหารความต่อเนื่องทางธุรกิจ (Business Continuity Management) อาทิ
การจัดการความเสี่ยงจากการหยุดชะงักของระบบเทคโนโลยีสารสนเทศ
การเตรียมความพร้อมอย่างต่อเนื่องเพื่อรองรับผลกระทบจากเหตุการณ์ภายนอก เช่น
ภัยธรรมชาติต่างๆ
และการจัดการความเสี่ยงจากเหตุการณ์ทุจริตซึ่งเป็นความเสี่ยงหลักของสถาบันการเงิน
ในกลุ่มผลิตภัณฑ์ที่สำคัญ ไม่ว่าจะเป็นบัตรเครดิต บัตรเอทีเอ็ม ตราสารเช็ค
และบริการทางอินเทอร์เน็ตต่างๆ ทั้งในประเด็นด้านโครงสร้างการจัดการ
ความเพียงพอของทรัพยากร กระบวนการจัดการ และเครื่องมือสนับสนุนที่เหมาะสม
เพื่อเสริมสร้างความมั่นใจให้กับลูกค้าในบริการและผลิตภัณฑ์ของธนาคาร

นอกจากนี้ ธนาคารยังได้พัฒนารูปแบบการรายงานความเสี่ยงด้านปฏิบัติการผ่าน Operational
Risk Management Dashboard ที่เน้นในการรายงาน
และติดตามการจัดการความเสี่ยงด้านปฏิบัติการของแต่ละกลุ่มผลิตภัณฑ์ อาทิ
ประสิทธิภาพของการระบุและประเมินความเสี่ยงด้วยตนเอง
การจัดการความเสี่ยงตามมาตรการที่กำหนด การติดตามระดับความเสี่ยงผ่านดัชนีชี้วัดความเสี่ยง
และความเสียหายด้านปฏิบัติการที่เกิดขึ้น
โดยมีจุดประสงค์ให้ผู้บริหารระดับสูงสามารถเห็นภาพรวมของความเสี่ยงและแนวทางการจัดการ
เพื่อให้สามารถใช้เป็นข้อมูลในการตัดสินใจได้อย่างมีประสิทธิภาพ
รวมทั้งเป็นไปตามข้อกำหนดของธนาคารแห่งประเทศไทย กฎหมาย
และสอดคล้องกับมาตรฐานสากลต่างๆ ที่เกี่ยวข้อง

-   ความเสี่ยงด้านกลยุทธ์

ความเสี่ยงด้านกลยุทธ์ คือ ความเสี่ยงที่เกิดจากการกำหนดกลยุทธ์
แผนดำเนินงานและการนำไปปฏิบัติ ไม่เหมาะสม
หรือไม่สอดคล้องกับปัจจัยภายในและสภาพแวดล้อมภายนอก อันส่งผลกระทบต่อรายได้ เงินกองทุน
หรือการดำรงอยู่ของกลุ่มธุรกิจทางการเงินธนาคารกสิกรไทย

การบริหารความเสี่ยงด้านกลยุทธ์ของเครือธนาคารกสิกรไทย
อยู่ภายใต้การดูแลของคณะกรรมการธนาคารและคณะจัดการ
โดยในส่วนของกระบวนการกำหนดและทบทวนแผนกลยุทธ์
รวมถึงการติดตามผลดำเนินงานของธนาคารและบริษัทในเครือธนาคารกสิกรไทย
อยู่ภายใต้การดูแลของฝ่ายยุทธศาสตร์องค์การ ซึ่งมีหน้าที่นำเสนอแผนกลยุทธ์ต่อคณะจัดการ
ซึ่งประกอบด้วยผู้บริหารสายงานต่างๆ เพื่อร่วมพิจารณากลั่นกรองความเหมาะสมในประเด็นต่างๆ
จากนั้น จึงนำแผนกลยุทธ์ที่ได้รับความเห็นชอบแล้ว
พร้อมทั้งกรอบงบประมาณที่จัดทำโดยฝ่ายวางแผนการเงิน
เสนอต่อคณะกรรมการธนาคารเพื่อพิจารณาอนุมัติ

โดยตลอดปี 2554 ที่ผ่านมา เครือธนาคารกสิกรไทยมีการติดตามผลการดำเนินงานเปรียบเทียบกับ
แผนดำเนินงานและงบประมาณ ผ่านทางเครื่องมือต่างๆ อาทิ การประชุม Segment Monitoring
รายเดือน บาลานซ์สกอร์การ์ด (Balanced Scorecard) และการวัดผลในระดับต่างๆ
โดยวิเคราะห์ผลการดำเนินงานเทียบเป้าหมาย เพื่อหาสาเหตุและแนวทางการแก้ไข
รวมทั้งติดตามผลการดำเนินการแก้ไขอย่างใกล้ชิด

-   ความเสี่ยงจากความเพียงพอของเงินกองทุน

เงินกองทุน

เงินกองทุนเป็นแหล่งเงินทุนที่มีมูลค่า และความสำคัญมากในการดำเนินธุรกิจของสถาบันการเงิน
ดังนั้น การจัดการเงินกองทุนอย่างมีประสิทธิผล
จึงเป็นปัจจัยสำคัญที่จะสะท้อนถึงความมั่นคงแข็งแกร่งทางการเงิน
รวมทั้งส่งผลกระทบโดยตรงต่อความน่าเชื่อถือของสถาบันการเงินนั้นๆ

ด้วยตระหนักถึงความสำคัญดังกล่าว
ธนาคารจึงได้กำหนดแนวทางการบริหารจัดการเงินกองทุนที่เป็นไปตามแนวทางสากลชั้นนำ
รวมทั้งเป็นไปตามหลักเกณฑ์ Basel II ซึ่งได้เริ่มบังคับใช้ในประเทศไทยตั้งแต่วันที่ 31 ธันวาคม
2551 และมีผลบังคับใช้ครบทั้ง 3 หลักการ อันประกอบด้วย หลักเกณฑ์การดำรงเงินกองทุนขั้นต่ำ
(Pillar 1) หลักเกณฑ์การกำกับดูแลเงินกองทุนโดยทางการ (Pillar 2)
และหลักเกณฑ์การเปิดเผยข้อมูลการดำรงเงินกองทุนสำหรับธนาคารพาณิชย์ (Pillar 3) ทั้งนี้
ธนาคาร โดยคณะกรรมการบริหารความเสี่ยงองค์การ ดูแลภาพรวมการบริหารความเสี่ยง
เพื่อให้มั่นใจว่าระดับความเสี่ยงของธนาคารอยู่ภายใต้ขอบเขตความเสี่ยงที่ยอมรับได้ นอกจากนี้
ในปี 2554 ธนาคารได้มีการจัดตั้งคณะอนุกรรมการบริหารเงินกองทุน
เพื่อทำหน้าที่ดูแลความเพียงพอของเงินกองทุน รวมถึงการวางแผนเงินกองทุนของธนาคารด้วย

เนื่องจาก Basel Committee of Banking Supervision (BCBS)
ได้ประกาศร่างหลักเกณฑ์ด้านการบริหารจัดการเงินกองทุน
และการบริหารความเสี่ยงด้านสภาพคล่อง หรือ Basel III
ซึ่งจะมีการบังคับใช้ในประเทศไทยในอนาคต อันใกล้
ธนาคารจึงมีการเตรียมความพร้อมโดยการหารือกับธนาคารแห่งประเทศไทย ผ่านคณะทำงานเตรียม
ความพร้อม Basel นอกจากนี้
ได้มีการประเมินความเพียงพอของเงินกองทุนในอนาคตภายใต้หลักเกณฑ์ Basel III
เพื่อให้มั่นใจว่าจะไม่เกิดผลกระทบใดๆ ต่อระดับเงินกองทุนของธนาคาร
ซึ่งอาจส่งผลต่อการดำเนินธุรกิจเมื่อมีการเปลี่ยนแปลงกฎเกณฑ์การดำรงเงินกองทุนโดยธนาคารแห่งประเทศไทย
ทั้งนี้ คณะทำงานเตรียมความพร้อม Basel ได้มีการติดตามและรายงานความคืบหน้าของหลักเกณฑ์
Basel III ทั้งในประเทศไทยและระดับสากลต่อผู้บริหารระดับสูงอย่างสม่ำเสมอ
เพื่อให้สามารถวางแผนและจัดการได้อย่างทันท่วงที

การบริหารจัดการเงินกองทุน

ณ วันที่ 31 ธันวาคม 2554 ธนาคารมีเงินกองทุนทั้งสิ้นจำนวน 175,246 ล้านบาท
โดยแบ่งเป็นเงินกองทุน ชั้นที่ 1 จำนวน 122,228 ล้านบาท และเงินกองทุนชั้นที่ 2 จำนวน
53,018 ล้านบาท

โครงสร้างเงินกองทุน

ณ 31 ธ.ค. 2554

[]

เงินกองทุนขั้นต่ำเพื่อรองรับความเสี่ยงทุกประเภทตามหลักเกณฑ์ Basel II คิดเป็นจำนวนทั้งสิ้น
107,889 ล้านบาท หรือเทียบเท่ากับสินทรัพย์เสี่ยงมูลค่า 1,269,282 ล้านบาท
โดยความเสี่ยงด้านเครดิตเป็นความเสี่ยงหลักของธนาคาร ซึ่งคิดเป็นร้อยละ 89.81
ของเงินกองทุนขั้นต่ำที่ธนาคารต้องดำรงทั้งหมด

เงินกองทุนขั้นต่ำที่ธนาคารต้องดำรงตามหลักเกณฑ์ Basel II

ณ 31 ธ.ค. 2554

[]

การเปรียบเทียบเงินกองทุนขั้นต่ำที่ธนาคารต้องดำรงตามหลักเกณฑ์ Basel II ซึ่งคิดเป็นจำนวน
107,889 ล้านบาท กับเงินกองทุนทั้งสิ้นที่ธนาคารมีอยู่ที่จำนวน 175,246 ล้านบาทนั้น
แสดงให้เห็นถึงระดับเงินกองทุนของธนาคารที่สูงกว่าระดับขั้นต่ำที่ธนาคารแห่งประเทศไทยกำหนดเป็นจำนวน
67,357 ล้านบาท ซึ่งเป็นระดับเงินกองทุน
ที่เพียงพอสำหรับการรองรับการดำเนินธุรกิจที่เติบโตขึ้นภายใต้ภาวะปกติและภาวะวิกฤต
รวมทั้งแสดงถึงความสามารถในการสร้างผลตอบแทนให้แก่ผู้ถือหุ้นได้อย่างเหมาะสม

ความเพียงพอของเงินกองทุน

ณ 31 ธ.ค. 2554

[]

นอกจากนี้
ความเพียงพอของเงินกองทุนของธนาคารที่คิดเป็นอัตราส่วนเงินกองทุนทั้งสิ้นต่อสินทรัพย์เสี่ยงที่ร้อยละ
13.81 และอัตราส่วนเงินกองทุนชั้นที่ 1 ต่อสินทรัพย์เสี่ยงที่ร้อยละ 9.63 นั้น
สูงกว่าอัตราขั้นต่ำที่ธนาคารแห่งประเทศไทยกำหนดไว้ที่ร้อยละ 8.50
และอยู่ภายในกรอบที่กำหนดว่าเป็นการบริหารเงินกองทุนที่มีประสิทธิผล
ตามแนวทางการบริหารจัดการเงินกองทุนของธนาคาร ทั้งนี้
หากนับรวมกำไรสุทธิของงวดครึ่งปีหลังเป็นเงินกองทุน
ซึ่งธนาคารแห่งประเทศไทยกำหนดให้นับรวมได้หลังจากผ่านมติที่ประชุมใหญ่ผู้ถือหุ้นแล้วนั้น
ธนาคารจะมีอัตราส่วนเงินกองทุนทั้งสิ้นต่อสินทรัพย์เสี่ยงที่ร้อยละ 14.73
และอัตราส่วนเงินกองทุนชั้นที่ 1 ต่อสินทรัพย์เสี่ยงที่ ร้อยละ 10.56

-   การวัดผลงานในรูปของผลตอบแทนต่อเงินกองทุนเมื่อปรับค่าความเสี่ยงแล้ว
    (Risk-Adjusted Return on Capital : RAROC)
    และผลกำไรในเชิงเศรษฐศาสตร์ต่อผู้ถือหุ้น (Economic Profit)

ในปี 2554
กลุ่มธุรกิจทางการเงินยังคงสานต่อการพัฒนาและการดำเนินงานตามแนวทางการบริหารจัดการ
เชิงมูลค่า (Value-Based Management : VBM) อย่างต่อเนื่อง
เพื่อสร้างมูลค่าเพิ่มสูงสุดให้แก่ผู้ถือหุ้นตามยุทธศาสตร์และเป้าหมายขององค์กร
โดยพิจารณาจากอัตราผลตอบแทนต่อเงินกองทุนเมื่อปรับความเสี่ยง (Risk-Adjusted Return
on Capital : RAROC) และผลกำไรเชิงเศรษฐศาสตร์ (Economic Profit : EP)
ซึ่งเป็นผลกำไรสุทธิหลังปรับค่าต้นทุนของเงินกองทุนตามความเสี่ยงแล้ว

นอกจากนี้
ได้มีการพัฒนาแนวทางการวัดผลตอบแทนให้มีความสอดคล้องและเชื่อมโยงกับการบริหารจัดการด้านต่างๆ
อาทิ การกำหนดเป้าหมายธุรกิจ
การวางกลยุทธ์และแผนธุรกิจโดยคำนึงถึงผลตอบแทนที่ปรับความเสี่ยงครบถ้วน
การตั้งราคาตามความเสี่ยง (Risk-Based Pricing) การจัดสรรทรัพยากรอย่างมีประสิทธิภาพ
ตลอดจนประเมินผลการดำเนินงานและวิเคราะห์ผลกำไรเชิงมูลค่า
ตามยุทธศาสตร์การมุ่งเน้นลูกค้าเป็นศูนย์กลาง (Customer Centricity)
เพื่อสร้างความได้เปรียบด้านการแข่งขัน (Competitive Advantage) ทั้งในมิติของกลุ่มลูกค้า
กลุ่มผลิตภัณฑ์ รวมถึงการเชื่อมโยงความสัมพันธ์ระหว่างกลุ่มลูกค้าและกลุ่มผลิตภัณฑ์ ขณะเดียวกัน
หน่วยธุรกิจยังได้ใช้แนวทางการวิเคราะห์เชิงมูลค่า (Value-Based Analysis)
ในการประกอบการวิเคราะห์และประเมินความเป็นไปได้ทางธุรกิจและโครงการลงทุนต่างๆ
เพื่อให้สามารถปรับเปลี่ยนกลยุทธ์ได้อย่างเหมาะสม
และมีประสิทธิภาพสอดคล้องกับสภาวะตลาดที่เปลี่ยนแปลงไปอย่างรวดเร็ว

-   ความเสี่ยงด้านการกระจุกตัวของการให้สินเชื่อ

  ณ วันที่ 31 ธันวาคม 2554 ธนาคารและบริษัทย่อยตามงบการเงินรวม
  มีเงินให้สินเชื่อแก่ภาคอุตสาหกรรมการผลิตและการพาณิชย์ สินเชื่อเพื่อที่อยู่อาศัย
  ภาคการสาธารณูปโภคและบริการ และธุรกิจอสังหาริมทรัพย์และการก่อสร้าง โดยมีสัดส่วนร้อยละ
  51.23, 16.03, 12.44 และ 6.21 ตามลำดับ
  แม้ว่าเงินให้สินเชื่อแก่ภาคอุตสาหกรรมการผลิตและพาณิชย์ในปีนี้ยังคงมีสัดส่วนที่ค่อนข้างสูง
  หากเปรียบเทียบกับเงินให้สินเชื่อแก่ภาคอุตสาหกรรมการผลิตและพาณิชย์ ณ สิ้นปี 2553
  โดยมีสัดส่วนร้อยละ 54.26 นั้นมีแนวโน้มลดลง อีกทั้งมีการกระจายไปยังอุตสาหกรรมย่อยต่างๆ
  ซึ่งสอดคล้องกับเป้าหมายและการกระจายความเสี่ยงที่ธนาคารกำหนดไว้
  สำหรับเงินให้สินเชื่อแก่กลุ่มลูกหนี้สูงสุด 10 อันดับแรก (ไม่รวมบริษัทบริหารสินทรัพย์ เพทาย
  จำกัด และบริษัทในเครือธนาคารกสิกรไทย) ณ สิ้นปี 2554 มีจำนวนรวม 36,037 ล้านบาท
  หรือคิดเป็นร้อยละ 3.00 ของเงินให้สินเชื่อทั้งสิ้น
  ซึ่งแสดงให้เห็นถึงการกระจายความเสี่ยงของการให้สินเชื่อแก่ลูกค้ารายใหญ่ และรายย่อยที่ดี

หากพิจารณาการเปลี่ยนแปลงของยอดสินเชื่อรวมของธนาคารจำแนกตามกลุ่มธุรกิจลูกค้าและกลุ่มผลิตภัณฑ์
พบว่า ณ สิ้นปี 2554 สินเชื่อธุรกิจลูกค้าบรรษัท เพิ่มขึ้นจำนวน 30,207 ล้านบาท หรือร้อยละ
9.40 จาก ณ สิ้นปี 2553 โดยเป็นผลจากการเพิ่มขึ้นของสินเชื่อทุกประเภท
นำโดยสินเชื่อในประเทศ ซึ่งส่วนใหญ่เป็นสินเชื่อระยะยาวในกลุ่มสาธารณูปโภค อสังหาริมทรัพย์
รวมถึงธุรกิจโรงแรมและร้านอาหาร ขณะที่สินเชื่อธุรกิจลูกค้าผู้ประกอบการ ณ สิ้นปี 2554
เพิ่มขึ้นจำนวน 45,343 ล้านบาท หรือร้อยละ 11.52 จาก ณ สิ้นปี 2553
จากการขยายตัวของสินเชื่อทุกผลิตภัณฑ์ นำโดยสินเชื่อในประเทศ
โดยเฉพาะสินเชื่อระยะยาวในธุรกิจการเกษตร การค้า และอุตสาหกรรมเกษตรแปรรูป
สำหรับสินเชื่อธุรกิจลูกค้าบุคคล ณ สิ้นปี 2554 เพิ่มขึ้นจำนวน 40,827 ล้านบาท หรือร้อยละ
19.15 จาก ณ สิ้นปี 2553 จากการเติบโตของทุกผลิตภัณฑ์
โดยสินเชื่อเพื่อที่อยู่อาศัยเติบโตเชิงปริมาณมากที่สุด
อันเป็นผลจากการสร้างความสัมพันธ์ที่ดีต่อเนื่องกับบริษัทพันธมิตรอสังหาริมทรัพย์ชั้นนำ
ควบคู่กับการจัดกิจกรรมการตลาดที่สร้างความแตกต่างและตอบสนองความต้องการลูกค้าได้ครบทุกกลุ่ม
ตลอดจนการดำเนินมาตรการช่วยเหลือลูกค้าที่ประสบปัญหาอุทกภัย
ส่วนสินเชื่อผู้บริโภคมีอัตราการขยายตัวสูงที่สุด
จากการนำเสนอโครงการส่งเสริมการขายที่เหมาะสมตรงกลุ่มเป้าหมาย

-   ความเสี่ยงจากการด้อยคุณภาพของสินเชื่อและหลักประกัน

ณ วันที่ 31 ธันวาคม 2554 ธนาคารมีเงินให้สินเชื่อด้อยคุณภาพ (NPL) จำนวน 31,736 ล้านบาท
คิดเป็นร้อยละ 2.45 ของเงินให้สินเชื่อทั้งสิ้น (รวมสถาบันการเงิน)
ซึ่งส่วนใหญ่อยู่ในหมวดอุตสาหกรรม การผลิตและการพาณิชย์ โดยในปี 2554
ธนาคารได้ทำสัญญาปรับโครงสร้างหนี้กับลูกหนี้ โดยมีจำนวนหนี้ตามบัญชีก่อนปรับ 49,057 ล้านบาท
โดยการปรับโครงสร้างหนี้ส่วนใหญ่ใช้วิธีการขยายระยะเวลาการผ่อนชำระ
และวิธีผ่อนผันให้ชำระเงินต้นก่อนดอกเบี้ย

ในส่วนของการประเมินราคาหลักประกันนั้น
ธนาคารได้ดำเนินการประเมินราคาหลักประกันตามหลักเกณฑ์ของธนาคารแห่งประเทศไทย
ซึ่งรวมถึงสินเชื่อด้อยคุณภาพที่มียอดคงค้างมากกว่า 50 ล้านบาท ธนาคารได้จัดให้มี
การประเมินโดยผู้ประเมินอิสระทุกปี ทั้งนี้ ธนาคารมีค่าเผื่อหนี้สงสัยจะสูญจำนวน 39,300 ล้านบาท
หรือร้อยละ 3.3 ของเงินให้สินเชื่อรวม ซึ่งสูงกว่าเกณฑ์ของธนาคารแห่งประเทศไทย
โดยคิดเป็นร้อยละ 146.9 ของค่าเผื่อหนี้สงสัย จะสูญตามเกณฑ์ของธนาคารแห่งประเทศไทย

-   ความเสี่ยงจากการด้อยค่าของทรัพย์สินรอการขาย

ณ วันที่ 31 ธันวาคม 2554 ธนาคารมีทรัพย์สินรอการขายซึ่งมีมูลค่าตามราคาต้นทุนทางบัญชี
13,636 ล้านบาท หรือคิดเป็นร้อยละ 0.85 ของสินทรัพย์รวม โดยแยกเป็นที่ดินว่างเปล่า 18%
เพื่อการพาณิชย์ 47% ที่อยู่อาศัย 25% และอื่นๆ 10% ของทรัพย์สินรอการขาย โดยในปี 2554
ธนาคารได้รับโอนทรัพย์สินรอการขาย มูลค่าตามราคาต้นทุนทางบัญชี 3,954 ล้านบาท
และขายทรัพย์สินรอการขาย มูลค่าตามราคาต้นทุนทางบัญชี 3,995 ล้านบาท
และรับรู้ผลกำไรจากการจำหน่ายทรัพย์สินรอการขายเป็นจำนวนเงิน 172 ล้านบาท
คิดเป็นกำไรร้อยละ 4.3 ของมูลค่าตามราคาต้นทุน ทั้งนี้ ณ วันที่ 31 ธันวาคม 2554
ธนาคารมีค่าเผื่อการด้อยค่าสำหรับทรัพย์สินรอการขาย จำนวน 1,415 ล้านบาท คิดเป็นร้อยละ
10.38 ของมูลค่าตามราคาต้นทุนทางบัญชี ซึ่งเพียงพอที่จะรองรับค่าใช้จ่ายในการถือครอง
ค่าใช้จ่ายในการขายและขาดทุนจากการจำหน่ายทรัพย์สินรอการขายส่วนที่เหลือ

-   ความเสี่ยงเกี่ยวกับบริษัทบริหารสินทรัพย์ เพทาย จำกัด

ในปี 2542 ธนาคารได้จัดตั้งบริษัทบริหารสินทรัพย์ ธนบุรี จำกัด
(ซึ่งได้เปลี่ยนชื่อเป็นบริษัทบริหารสินทรัพย์ เพทาย จำกัด) เป็นการเฉพาะกิจ
เพื่อรับโอนสินทรัพย์ด้อยคุณภาพจากธนาคาร ณ วันที่ 31 ธันวาคม 2554 บริษัทบริหารสินทรัพย์
เพทาย จำกัด
ได้ดำเนินการแก้ไขและปรับโครงสร้างหนี้ของสินทรัพย์ด้อยคุณภาพที่ได้รับโอนแล้วจำนวน 72,968
ล้านบาท คิดเป็นร้อยละ 99 ของยอดเงินต้นคงค้างของสินทรัพย์ด้อยคุณภาพตั้งต้น
และคาดว่าจะได้รับชำระหนี้ร้อยละ 48 ของเงินต้นคงค้างของหนี้ที่ได้รับการแก้ไขแล้ว ทั้งนี้
การที่จะได้รับชำระหนี้ในอัตราที่คาดการณ์
ขึ้นอยู่กับความสามารถในการชำระหนี้ของลูกหนี้ที่ได้รับการแก้ไขแล้ว

-   ความเสี่ยงเกี่ยวกับบรรษัทบริหารสินทรัพย์ไทย

เพื่อให้เป็นไปตามพระราชกำหนดบรรษัทบริหารสินทรัพย์ไทย พ.ศ. 2544 เมื่อวันที่ 12 ตุลาคม
2544 ธนาคารได้ลงนามในสัญญาโอนสินทรัพย์กับบรรษัทบริหารสินทรัพย์ไทย (“บสท.”)
เพื่อโอนลูกหนี้ด้อยคุณภาพ พร้อมสิทธิ อื่นใดเหนือทรัพย์สินที่เป็นหลักประกันการชำระหนี้
และหน้าที่ต่างๆ เกี่ยวกับลูกหนี้ด้อยคุณภาพ
โดยได้มีการกำหนดราคาโอนเท่ากับมูลค่าทรัพย์สินที่เป็นหลักประกันแต่ไม่เกินมูลค่าทางบัญชีหักด้วยเงินสำรองที่ต้องตั้ง
ณ วันที่โอนตามประกาศของธนาคารแห่งประเทศไทย
การชำระราคาด้วยตั๋วสัญญาใช้เงินประเภทเปลี่ยนมือไม่ได้
อาวัลโดยกองทุนเพื่อการฟื้นฟูและพัฒนาระบบสถาบันการเงิน
และจะครบกำหนดชำระเมื่อสิ้นระยะเวลา 10 ปีนับแต่วันที่ออก ซึ่ง บสท.
สามารถใช้สิทธิไถ่ถอนก่อนครบกำหนดได้
ตั๋วสัญญาใช้เงินดังกล่าวมีอัตราดอกเบี้ยเท่ากับอัตราดอกเบี้ยเงินฝากเฉลี่ยของธนาคารพาณิชย์ไทยขนาดใหญ่
5 แห่ง ซึ่ง บสท.จะชำระดอกเบี้ยดังกล่าวทุกสิ้นปี

ภายหลังการโอนหนี้ให้บรรษัทบริหารสินทรัพย์ไทย
ธนาคารยังคงมีความเสี่ยงที่จะต้องร่วมรับผลขาดทุนในกรณีที่บรรษัทบริหารสินทรัพย์ไทยมีผลขาดทุน
ทั้งนี้ ตามเงื่อนไขของพระราชกำหนดบรรษัทบริหารสินทรัพย์ไทย พ.ศ. 2544
และสัญญาโอนสินทรัพย์ กำหนดให้บรรษัทบริหารสินทรัพย์ไทย และธนาคารแบ่งปันผลกำไรหรือ
ร่วมรับผลขาดทุนเมื่อครบสิ้นปีที่ 5 และสิ้นปีที่ 10 นับแต่วันที่ 1 กรกฎาคม 2544
โดยในกรณีที่มีผลขาดทุน ผลขาดทุนส่วนแรกจำนวนไม่เกินร้อยละ 20 ของราคาโอน
ธนาคารจะเป็นผู้รับผิดชอบ ผลขาดทุนส่วนที่สองจำนวนไม่เกิน ร้อยละ 20 ของราคาโอน บสท.
และธนาคารจะแบ่งกันคนละครึ่ง ผลขาดทุนส่วนที่เหลือ บสท. จะรับไปทั้งหมด
นอกจากนี้ค่าใช้จ่ายของ บสท. ให้รวมอยู่ในการแบ่งปันกำไรหรือขาดทุนดังกล่าวด้วย
ส่วนกรณีที่มีผลกำไร ผลกำไรส่วนแรกจำนวนไม่เกินร้อยละ 20 ของราคาโอน บสท.
และธนาคารจะแบ่งกันคนละครึ่ง ทั้งนี้ หากยังคงมีกำไร เหลืออีก
ธนาคารจะได้รับผลกำไรส่วนหลังนี้ในจำนวนไม่เกินมูลหนี้ตามบัญชีหักด้วยราคาโอนและผลกำไรส่วนแรก
สำหรับปีสิ้นสุดวันที่ 31 ธันวาคม 2554
ธนาคารได้ตั้งประมาณการหนี้สินเพื่อรองรับส่วนแบ่งผลขาดทุนที่อาจเกิดขึ้นจำนวน 1,400 ล้านบาท

ณ วันที่ 30 มิถุนายน 2554 ซึ่งครบกำหนดสิ้นปีที่ 10 มูลหนี้ตามบัญชีก่อนหักค่าเผื่อหนี้สงสัยจะสูญของ
ลูกหนี้ที่โอนรวมทั้งสิ้น มีจำนวน 14,557 ล้านบาท และมีราคาโอนรวมทั้งสิ้น จำนวน 10,072
ล้านบาท โดยธนาคารได้รับตั๋วสัญญาใช้เงินจาก บสท. แล้ว
ในขณะนี้อยู่ในระหว่างดำเนินการชำระบัญชีโดยคณะกรรมการชำระบัญชี
โดยจะต้องให้แล้วเสร็จในเวลาไม่ช้ากว่าปีที่สิบสองนับตั้งแต่วันที่พระราชกำหนดบรรษัทบริหารสินทรัพย์ไทย
พ.ศ.2544 ใช้บังคับ

ธนาคารได้รับแจ้งข้อมูลจาก บสท. ว่า ธนาคารมีผลกำไรจากการบริหารสินทรัพย์ด้อยคุณภาพ ณ
สิ้นปีที่ 10 จำนวน 107 ล้านบาท ทั้งนี้ บสท. แจ้งว่าจะมีการปรับปรุงผลการคำนวณสิ้นปีที่ 10
เมื่อบริหารจัดการสินทรัพย์ คงเหลือเสร็จสิ้นแล้ว